Gempa bumi kuat gegar perairan Pulau Jawa
Oleh KOSMO!

14 Januari 2022, 6:15 pm
JAKARTA – Satu gempa bumi kuat berukuran 6.6 pada skala Richter menggegarkan perairan Pulau Jawa hari ini, kata Jabatan Geologi Amerika Syarikat (USGS)  selepas bangunan-bagunan dilaporkan bergoyang di ibu kota Indonesia, Jakarta.
Gempa itu berlaku di perairan barat daya Pulau Jawa pada kedalaman 37 kilometer pukul 5.05 petang (waktu Malaysia).
Tiada amaran tsunami dikeluarkan dan setakat pukul 5 petang tadi, tiada kemalangan jiwa atau kerosakan dilaporkan, namun gegaran dirasai hingga ke  Jakarta.
Sebilangan warga kota Jakarta dipindahkan dari bangunan-bangunan dan beratus-ratus penduduk berkumpul di tempat terbuka selepas gempa berlaku, kata seorang wartawan AFP.
Wanita berumur 25 tahun, Nur Latifa berkata, penghuni sebuah kompleks apartmen di Bandar Kalibata, selatan Jakarta, meninggalkan kediaman masing-masing ketika gempa berlaku.
“Saya sedang bekerja dari rumah dan menyedari komputer riba saya bergerak, kemudian pintu mula bergoncang.

“Saya mendapatkan teman sebilik saya yang berada di dalam bilik air dan kami bergegas meninggalkan apartmen kami,” kata Latifa. – AFP


Penjual hantar kain kafan kepada pelanggan menipu
Oleh KOSMO!

14 Januari 2022, 7:00 pm
JAKARTA – Seorang penjual barangan secara online mengundang perhatian netizen gara-gara menghantar bungkusan berisi kain kafan kepada pelanggannya, lapor lapor laman berita Suara.com.
Video itu dimuat naik ke akaun TikTok bernama @hanafauzia21.
Berdasarkan video tersebut, penjual wanita itu mendapat permintaan daripada pelanggannya untuk membeli sebuah telefon pintar jenama iPhone.
Bagaimanapun, penjual itu berjaya mengesan penipuan pelanggan tersebut apabila mendapati bukti transaksi wang yang dihantar adalah palsu.
Disebabkan sering menghadapi situasi sedemikian, dia ingin memberi pengajaran kepada penipu tersebut.
Penjual itu sanggup menempah kain kafan walaupun meremang bulu roma ketika memasukkannya ke dalam kotak iPhone tersebut.

“Jadi jangan tipu orang. Ingat, apa sahaja yang kita buat nanti, kita akan bertanggungjawab,” tulis penjual di atas sekeping kertas.
Netizen mula membanjiri ruangan komen di akaun TikTok milik penjual tersebut.
“Kurang tanah kak, mana tanah,’’ tulis seorang netizen. – Agensi


Situasi Djokovic makin parah, visa dibatalkan kali kedua
Oleh KOSMO!

14 Januari 2022, 6:58 pm
MELBOURNE – Jaguh tenis No.1 dunia, Novak Djokovic sekali lagi berdepan kemungkinan dihantar pulang selepas visa kemasukan ke Australia dibatalkan buat kali kedua.
Menteri Imigresen Australia, Alex Hawke menjelaskan, pihaknya sentiasa komited untuk menjaga kemaslahatan rakyatnya terutama berhubung kes yang melibatkan virus Covid-19.
Justeru, Djokovic yang sudah berada dalam undian utama kejohanan tenis Terbuka Australia berkemungkinan tidak dapat beraksi sekiranya keputusan untuk membatalkan visanya dikekalkan.
“Kerajaan Australia sentiasa tegas dan komited dalam menjaga sempadan negara, lebih-lebih lagi isu yang berkaitan dengan pandemik Covid-19. Kami perlu mengutamakan keselamatan rakyat sendiri,” kata Hawke.
Lebih parah, Djokovic bukan sahaja berdepan kemungkinan dihantar pulang, malah bintang tenis dari Serbia itu mungkin diharamkan daripada memasuki Australia bagi tempoh tiga tahun.
Perdana Menteri Australia, Scott Morrison menjelaskan, pihaknya tidak boleh berkompromi dengan isu Covid-19 memandangkan rakyatnya sudah banyak berkorban sepanjang pandemik tersebut.

“Rakyat Australia sudah banyak berkorban sepanjang pandemik ini dan mereka berhak untuk meminta pengorbanan itu dihormati. Inilah apa yang kami sedang lakukan ketika ini,” ujar beliau. K! ONLINE


Empat saksi beri keterangan kes jumpa mayat bayi
14 Januari 2022, 5:21 pm
KUALA LUMPUR – Empat individu sudah dipanggil memberi keterangan bagi membantu siasatan berhubung penemuan mayat bayi perempuan di Blok A Flat Danau Kota, Setapak pada 8 Januari lalu.
Ketua Polis Daerah Wangsa Maju, Superintendan Ashari Abu Samah berkata, kesemua individu yang merupakan saksi itu hadir bagi membantu siasatan untuk membolehkan pelaku diberkas.
“Setakat ini, kita belum membuat sebarang tangkapan dan siasatan masih diteruskan.
“Kita mengesyaki mayat bayi tersebut dibawa dari tempat lain dan ditinggalkan di lokasi berkenaan pada awal pagi. Lokasi tersebut juga tiada sistem televisyen litar tertutup (CCTV) dan ia menyukarkan sedikit untuk kita mengesan pelaku,” ujarnya ketika dihubungi Kosmo! hari ini.
Pada masa sama, jelas beliau, pihaknya juga sedang menunggu laporan kimia dan laporan bedah siasat mayat bayi itu bagi mengetahui punca sebenar kematiannya.
Terdahulu, mayat seorang bayi perempuan dalam keadaan masih bertali pusat dan cukup sifat ditemui di Blok A Flat Danau Kota, Setapak di sini pada 8 Januari lalu.

Mayat bayi dipercayai berusia sehari itu ditemui dalam keadaan lebam yang mana ia diletakkan di atas rumput dan beralaskan papan (kayu) di kawasan berkenaan. – K! ONLINE


Jawi, MAIWP lancar program dana dan waqaf al-Quran
Oleh MOHD. HUSNI MOHD. NOOR

14 Januari 2022, 4:53 pm
PUTRAJAYA – Jabatan Agama Islam Wilayah Persekutuan (Jawi) dengan kerjasama Majlis Agama Islam Wilayah Persekutuan (MAIWP) hari ini melancarkan program sumbangan dana dan waqaf al-Quran.
Majlis pelancaran program itu berlangsung di Masjid Wilayah Persekutuan, Kuala Lumpur dan dirasmikan oleh Pengerusi MAIWP, Tan Sri Mohd. Daud Bakar.
Jawi menerusi kenyataan akhbar hari ini berkata, program itu khusus bagi membantu menyediakan al-Quran kepada pihak yang terkesan dengan musibah banjir baru-baru ini.
Menurutnya, program itu berlangsung selama sebulan dan menyasarkan kutipan dana berjumlah RM700,000 bagi membeli sekurang-kurangnya 10,000 naskhah al-Quran.
“Orang ramai dan pihak yang berminat boleh menghulurkan infaq dan sumbangan melalui tabung waqaf al-Quran atau kod QR yang disediakan di 89 buah masjid di seluruh Wilayah Persekutuan.
“Sumbangan boleh disalurkan menerusi Akaun Masjid Wilayah Persekutuan di 14023010023833 (Bank Islam Malaysia Bhd.),” katanya.

Katanya, sehingga kini, sejumlah RM 170,000 sumbangan dana waqaf al-Quran telah diterima daripada beberapa pihak termasuk Pengarah Urusan Kumpulan Zikay Group Bhd., Masjid Jamek Kampung Baru, Pusat Pungutan Zakat dan Wakalah Zakat MAIWP, Lembaga Tabung Haji dan Masjid Wilayah Persekutuan.
Inisiatif ini dilaksanakan susulan banyak naskhah al-Quran yang rosak dan musnah akibat banjir sama ada dialami oleh individu atau institusi seperti masjid, surau dan sekolah di beberapa kawasan di seluruh negara.
Ia juga sebagai lambang solidariti dan keprihatinan di samping menyuburkan amalan membaca, mempelajari dan mentadabbur al-Quran dalam masyarakat.-K! ONLINE


Bung tidak pernah minta komisen RM3.5 juta – ejen pelaburan
Oleh NORLIZAH ABAS

14 Januari 2022, 5:06 pm
KUALA LUMPUR – Seorang ejen pelaburan memberitahu Mahkamah Sesyen di sini hari ini, Datuk Seri Bung Moktar Radin tidak pernah meminta komisen RM3.5 juta daripadanya sebagai dorongan mendapatkan kelulusan Felcra untuk membuat pelaburan RM150 juta dalam unit amanah.
Ejen pelaburan Public Mutual Berhad, Madhi Abdul Hamid, 43, berkata, perkara berkaitan komisen itu tidak dibincangkan ketika beliau hadir pada pertemuan yang turut disertai oleh Bung Moktar dan beberapa pihak lain di sebuah hotel di Jalan Ampang di sini pada 4 Mei 2015.
Ujar saksi pendakwaan ke-24 itu, isu berhubung bayaran yuran pengenalan kepada Ahli Parlimen Kinabatangan itu juga tidak ditimbulkan pada pertemuan tersebut.
Ketika ditanya oleh peguam M.M. Athimulan pada sesi pemeriksaan balas, Madhi menyatakan, pemberian komisen kepada isteri Bung Moktar, Datin Seri Zizie Izette A. Samad sebagai wang pengenalan adalah amalan biasa yang diberikan kepada pencadang (introducer).
Pada sesi pemeriksaan utama 26 November 2021, Madhi memberi keterangan bahawa Bung Moktar tidak meminta komisen RM3.5 juta, sebaliknya beliau sendiri (Madhi) bersetuju wang RM2.2 juta diberikan kepada Zizie sebagai wang pengenalan.
Bagaimanapun, keterangan tersebut bercanggah dengan butiran yang terkandung dalam rakaman percakapannya ketika disoal siasat Suruhanjaya Pencegahan Rasuah Malaysia (SPRM) pada 2016 berkaitan kes rasuah pemimpin politik Sabah itu.

Pada 7 Disember 2021, mahkamah membenarkan permohonan pihak pendakwaan untuk menyoal balas saksi itu yang dianggap sebagai saksi belot (hostile witness) berikutan keterangannya di mahkamah bercanggah dengan rakaman percakapan semasa disoal siasat SPRM.
Hakim Rozina Ayob kemudian mengarahkan kedua-dua pihak pendakwaan dan pembelaan menyediakan nota keterangan masing-masing dan menangguhkan perbicaraan pada 26 dan 27 Januari ini. – K! ONLINE


Pejabat Muhyiddin nafi dakwaan Abu Syafiq
Oleh ZULKIFLI MANZOR

14 Januari 2022, 5:14 pm
PETALING JAYA – Pejabat bekas Perdana Menteri Ke-8 menafikan dakwaan pendakwah bebas, Abu Syafiq Al-Asy’ary bahawa Tan Sri Muhyiddin Yassin dan delegasi tidak mendapat suntikan vaksin Covid-19 ketika mengerjakan umrah pada Mac 2021.
Pegawai Khas Muhyiddin, Mohd. Naaim Mahmod berkata, Muhyiddin dan semua delegasi menerima suntikan dos pertama vaksin sebelum berangkat ke Arab Saudi dan menerima suntikan kedua apabila kembali ke tanah air.
“Pada masa itu, kerajaan Malaysia dan Arab Saudi tidak mengenakan syarat lengkap suntikan vaksin untuk mana-mana pengembara yang ingin melakukan perjalanan ke Arab Saudi.
“Lawatan kerja rasmi Perdana Menteri ke-8 ke Arab Saudi yang diadakan atas undangan kerajaan Arab Saudi tertakluk kepada SOP (Prosedur Operasi Standar) yang ketat termasuk melakukan ujian (Polymerase Chain Reaction) sebelum, semasa dan selepas lawatan,” katanya dalam satu kenyataan hari ini.
Mohd. Naaim berkata, hasil ujian PCR ketika itu mendapati semua delegasi adalah negatif Covid-19 dan pergerakan mereka di Arab Saudi juga dikawal ketat dalam suatu gelembung perjalanan yang telah ditetapkan. – K! ONLINE


Nikki Palikat hafal, gali lagu atas katil hospital
Oleh NUR EMIRA SAIZALI

14 Januari 2022, 5:20 pm
PETALING JAYA – Sudah memasuki minggu separuh akhir Gegar Vaganza Musim kelapan (GV8) , salah seorang finalis, Nikki Palikat mengakui dirinya tidak terlepas daripada dibelenggu dengan tekanan sepanjang minggu ini.
Selain risau tentang persembahan separuh akhir yang bakal berlangsung esok, penyanyi kelahiran Sabah itu tertekan untuk memastikan dirinya sembuh selepas dimasukkan ke hospital dua hari lalu kerana terlalu penat.
“Persediaan pada minggu ini bukan seperti yang saya bayangkan tetapi cuba juga lakukan terbaik walaupun getir.
“Pinjam pen daripada jururawat dan terbalikkan resit lama untuk menulis lirik lagu persembahan. Marilah kita hayati lirik lagu ikonik ini.
“Sambil terlantar (di hospital), saya cuba hafal lirik dan bukan perkara yang mudah. Selalunya saya hafal lirik sambil makan buah longan atau basuh pinggan,” katanya dalam satu hantaran Instagram hari ini.
Penyanyi yang terkenal menerusi lagu Caramu itu juga memberitahu menguatkan dirinya untuk cepat sembuh juga salah satu tekanan yang perlu dihadapinya pada minggu ini.

“Kali ini saya cuba berehat sebanyak mungkin tanpa cuba ‘memaksa’ diri untuk cepat sembuh.
“Itu menjadi tekanan sebenarnya dan itu yang paling termampu untuk saya lakukan ketika ini,” ujarnya.
Dia yang bakal mendendangkan lagu Puncak Kasih nyanyian asal Ziana Zain pada Ahad nanti turut memberitahu lagu tersebut mempunyai lirik yang sangat mendalam.
“Lirik lagu ini sangat puitis dan banyak metafora. Saya terhibur menghafalnya sambil membayangkan embun memercik dan istana tiada berseri serta rona luka berlimpahan,” katanya lagi.
Terdahulu, Nikki terpaksa dikejarkan ke sebuah pusat perubatan di ibu negara dua hari lalu akibat kepenatan melampau. – K! ONLINE


23 individu celik komputer mengaku tidak bersalah promosi judi online
Oleh MOHD SYALMIZI HAMID

14 Januari 2022, 4:56 pm
GEORGE TOWN – Seramai 23 individu berusia antara 17 hingga 32 tahun mengaku tidak bersalah di Mahkamah Majistret di sini hari ini atas pertuduhan mempromosikan judi online Jumaat lalu.
Tertuduh, iaitu 19 lelaki dan empat perempuan membuat pengakuan itu selepas pertuduhan dibacakan secara berasingan terhadap mereka di hadapan Majistret Rosnee Mohd. Radzuan.
Mengikut pertuduhan, mereka didakwa mempromosikan permainan perjudian dalam talian kepada pelanggan dengan menggunakan set komputer di dua lokasi berbeza.
10 daripada mereka didakwa melakukan kesalahan itu di sebuah kondominium di Persiaran Gurney di sini pada pukul 5.25 petang, 7 Januari lalu, manakala 13 lagi di sebuah kondominium di Jalan Kelawei di sini pada pukul 6.45 petang hari sama.
Mereka didakwa melakukan kesalahan itu di bawah Seksyen 4(1)(g) Akta Rumah Judi Terbuka 1953 yang dibaca bersama Seksyen 34 Kanun Keseksaan.
Jika sabit kesalahan, tertuduh boleh didenda tidak kurang RM5,000 dan tidak lebih RM50,000 serta hukuman penjara tidak lebih tiga tahun.

Selain itu, tertuduh juga berdepan hukuman denda tidak kurang RM5,000 dan tidak lebih RM50,000 bagi setiap mesin judi yang dirampas.
Kes itu dikendalikan Timbalan Pendakwa Raya, Syairah Aqilah Khalil, manakala kesemua tertuduh diwakili peguam, Pang Chun Keat.
Mahkamah membenarkan tertuduh masing-masing diikat jamin sebanyak RM9,000 dengan seorang penjamin sementara menunggu tarikh sebutan semula kes pada 7 Mac depan.
Kosmo! Online sebelum ini melaporkan Polis Pulau Pinang berjaya menumpaskan sindiket perjudian online yang menjadikan dua unit kondominium mewah sebagai pusat operasi selepas menahan 23 individu dalam dua serbuan. – K! ONLINE


Hakim hanya buat keputusan berdasarkan fakta – Tengku Maimun
Oleh NUZULSHAM SHAMSUDDIN

14 Januari 2022, 5:11 pm
PUTRAJAYA – Ketua Hakim Negara, Tun Tengku Maimun Tuan Mat menegaskan, beliau secara peribadi dan institusi kehakiman tidak pernah didekati oleh pihak tertentu untuk campur tangan dalam sebarang keputusan kes mahkamah.
Beliau menjelaskan, semua hakim membuat keputusan berdasarkan keterangan dan tidak boleh lari daripada prinsip teras tersebut.
“Memang kita ada dengar daripada televisyen bahawa bekas Perdana Menteri (Tan Sri Muhyiddin Yassin) telah didekati. Tetapi tiada antara kita didekati. Saya sendiri boleh kata tidak didekati, begitu juga hakim lain. Jadi secara asasnya tiada, kerana hakim-hakim buat keputusan berdasarkan keterangan, kita tidak boleh lari daripada prinsip itu,” katanya.
Beliau berkata demikian dalam sidang akhbar selepas Pembukaan Tahun Perundangan 2022 di Istana Kehakiman di sini hari ini.
Menurut Tengku Maimun lagi, beliau dan hakim-hakim lain tidak pernah didekati oleh mana-mana pihak tertentu dalam sebarang keputusan mahkamah.
Terdahulu, Presiden Majlis Peguam, AG Kalidas Krishnan dalam ucapan majlis itu menyentuh perutusan Muhyiddin tahun lalu bahawa beliau menerima rayuan pihak tertentu untuk campur tangan dalam urusan mahkamah.

Mengulas lanjut, Tengku Maimun berkata, berdasarkan ucapan tersebut, beliau memahami ada pihak lain yang menghubungi Muhyiddin, tetapi tidak menjelaskan badan kehakiman telah dihubungi.
“Tetapi sesiapa jika ada menghubungi, kita boleh kata tiada apa boleh dilakukan berhubung semua berlaku dalam mahkamah kerana semua bergantung kepada bukti dan keterangan,” katanya. – K! ONLINE


Sudahlah tidak pakai topi keledar, bercium pula ketika naiki motosikal
Oleh KOSMO!

14 Januari 2022, 4:56 pm
JAKARTA – Sebuah video tular di media sosial gara-gara seorang lelaki dirakam mencium teman wanitanya ketika mereka menaiki sebuah motosikal di jalan raya, lapor laman berita Detik.com semalam.
Video itu dimuat naik ke akaun Instagram bernama @memomedsos.
Kejadian itu dikatakan berlaku di daerah Bulukumba, dalam wilayah Sulawesi Selatan.
Berdasarkan rakaman, seorang penunggang lelaki dilihat menaiki motosikal dengan dibonceng oleh seorang wanita di belakangnya.
Lelaki itu sesekali menoleh ke belakang untuk mencium wanita tersebut.
Menurut Ketua Polis Trafik Bulukumba, AKP Andika, pihaknya sedang mengesan pasangan kekasih tersebut kerana didapati melakukan kesalahan.

Kesalahan paling utama adalah kerana mereka tidak memakai topi keledar, jelasnya.
Kesalahan berkenaan tindakan mencium ketika menunggang motosikal akan diserahkan kepada polis Bulukumba, tambah beliau.
Mereka dilaporkan menyerah diri setelah video tersebut tular. – Agensi


Saksi kes belasah pemandu teksi diminta tampil
Oleh NOOR HAYATI MAMAT

14 Januari 2022, 5:01 pm
MARANG – Polis memohon orang ramai yang menyaksi atau mempunyai maklumat berhubung kes seorang pemandu teksi dibelasah di Jalan Bukit Kor di sini pada kelmarin agar tampil untuk membantu siasatan.
Ketua Polis Daerah Marang, Deputi Superintendan Mohd. Zain Mat Deris berkata, siasatan itu berikutan penyebaran video berdurasi 13 saat yang menunjukkan mangsa telah dipukul oleh beberapa orang lain dalam kejadian pukul 6.15 petang tersebut.
“Pemandu teksi berkenaan dituduh mabuk sehingga menyebabkan kenderaan dipandunya hilang kawalan sehingga terbabas ke laluan bertentangan lalu mencetuskan kemalangan.
“Siasatan awal mendapati dia yang mempunyai penyakit diabetes sebenarnya tiba-tiba mengalami hypoglycemia iaitu masalah kekurangan gula dalam badan sewaktu kejadian,” katanya di sini hari ini.
Mohd. Zain berkata, masalah kesihatan tersebut dikatakan menjadi punca pemandu teksi itu gagal mengawal kenderaannya hingga disebabkan kemalangan itu.
Sehubungan itu, beliau kesal tindakan segelintir pihak yang bertindak terburu-buru tanpa usul periksa sehingga membelakangi undang-undang.

“Kes disiasat mengikut Seksyen 147 Kanun Keseksaan. Saya harap orang ramai tidak membuat sebarang spekulasi.
“Sebaiknya, orang ramai yang mempunyai maklumat kejadian itu tampil di mana-mana balai polis berhampiran atau menghubungi Ibu Pejabat Polis Daerah Marang di talian 09-6182222 untuk membantu siasatan,” katanya. – K! ONLINE


Mentaliti buang sampah merata perlu diubah – DBKL
14 Januari 2022, 5:18 pm
KUALA LUMPUR – Dewan Bandaraya Kuala Lumpur (DBKL) menggesa orang ramai khususnya warga kota untuk mengubah mentaliti membuang sampah merata.
DBKL dalam satu kenyataan di Facebooknya berkata, pihaknya terpaksa membersihkan sampah sarap dibuang oleh insan tidak bertanggungjawab yang ‘menghiasi’ sekitar kawasan Little India, Brickfields di sini hari ini.
Jelasnya, DBKL bersama agensi yang terlibat telah berusaha sebaik mungkin untuk mengindahkan kawasan tersebut untuk keselesaan dan kesejahteraan bersama tetapi ada segelintir yang masih berfikiran ‘setinggan’.
“Pemikiran dan sikap yang sedemikian tidak sepatutnya ada dalam kalangan warga kota yang mencintai keindahan.
“Siapapun yang membuat ‘onar’ ini, sikap dan mentaliti ini perlu diubah, Kuala Lumpur kini telah menjangkau 50 tahun, kematangan warganya perlu seiring dengan usianya,” katanya hari ini.
Tambahnya, sebagai pihak berkuasa tempatan (PBT) yang bertanggungjawab, kebersihan persekitaran terus jadi keutamaan untuk dikekalkan walaupun pembaziran tenaga telah berlaku. – K! ONLINE


Janda didakwa dera, cili mata, mulut anak teman lelaki
Oleh DIYANATUL ATIQAH ZAKARYA

14 Januari 2022, 3:19 pm
MELAKA – Seorang janda didakwa di Mahkamah Sesyen di sini hari ini atas pertuduhan menekap muka anak teman lelakinya berusia enam tahun di atas papan seterika dan menenyeh cili di mata, mulut serta pipi mangsa, tahun lalu.
Tertuduh, Chan Wan Ting, 32, bagaimanapun mengaku tidak bersalah sebaik sahaja dua pertuduhan dibacakan oleh jurubahasa mahkamah di hadapan Hakim Nariman Badruddin.
Mengikut pertuduhan pertama, tertuduh yang mempunyai pemeliharaan ke atas seorang kanak-kanak perempuan berusia enam tahun telah mendera anak itu sehingga menyebabkannya mengalami kecederaan fizikal di mana tangan kanannya mengalami luka.
Pipi kanan mangsa juga terdapat kesan akibat ditekap di atas papan seterika yang panas.
Tindakan itu dilakukan tertuduh kira-kira pukul 10.15 pagi di rumah teman lelakinya di Taman Merdeka, Batu Berendam pada 2 Ogos 2021.
Tertuduh juga didakwa telah mendera mangsa sama yang merupakan anak teman lelakinya dengan mengakibatkan kecederaan pada mulut, kedua belah pipi dan mata kanan menggunakan cili.

Perbuatan itu dilakukan antara pukul 7 pagi sehingga 8 pagi di tepi jalan di Taman Merdeka pada pertengahan bulan Mei 2021.
Sabit kesalahan, tertuduh boleh dikenakan hukuman penjara maksimum 10 tahun atau denda RM20,000 atau kedua-duanya sekali mengikut Seksyen 3(1)(a) Akta Kanak-kanak 2001.
Terdahulu pendakwaan dikendalikan Timbalan Pendakwa Raya, Intan Lyiana Zainal Abidin mencadangkan jaminan sebanyak RM50,000 dikenakan bagi kedua-kedua pertuduhan.
Tertuduh yang diwakili Peguam Cassian Anthony dan Kent Tan Chow Teng merayu jaminan rendah diberikan dengan alasan perlu menjaga dua orang anaknya, selain menganggur selepas hilang pekerja sebagai kerani tahun lalu.
Selepas mendengar rayuan kedua pihak, Nariman kemudian membenarkan tertuduh diikat jamin sebanyak RM15,000 bagi kedua-dua pertuduhan.
Beliau turut menetapkan tarikh 15 Februari depan sebagai sebutan semula dan serahan laporan perubatan serta forensik kes. – K! ONLINE


Ura-ura sahaja sertai PBM – Zuraida
Oleh SITI A'ISYAH SUKAIMI

14 Januari 2022, 3:00 pm
PUTRAJAYA – “Kalau ura-ura, ura-ura sajalah,” kata Ahli Majlis Pimpinan Tertinggi (MPT) Parti Pribumi Bersatu Malaysia (Bersatu), Datuk Zuraida Kamaruddin ketika ditanya soalan berhubung Parti Bangsa Malaysia (PBM).
Beliau hanya memberikan jawapan ringkas tersebut sebaik diajukan pertanyaan mengenai khabar angin yang mendakwa penyertaannya di dalam parti itu.
Malah, sehingga kini Zuraida tidak memberikan maklum balas lebih lanjut dan dilihat mengambil pendekatan ‘kunci mulut’.
Terdahulu media melaporkan, Zuraida yang juga Menteri Perusahaan Perladangan dan Komoditi bersama Datuk Seri Mohamed Azmin Ali antara dua Ahli MPT Bersatu yang disebut-sebut bakal menyertai PBM.
Ia susulan dua figura politik berkenaan merupakan individu yang rapat dengan pemegang jawatan dalam parti berbilang bangsa yang baharu ditubuhkan itu.
Antaranya ialah Timbalan Presiden 1 PBM, Haniza Mohamed Talha; Ketua Wanita, Daroyah Alwi dan Setiausaha Agung, Nor Hizwan Ahmad. -K! ONLINE


KPLB cadang naik taraf kelayakan 11,000 guru Tabika
Oleh SUBKHI SUDARJI

14 Januari 2022, 3:14 pm
PUTRAJAYA – Kementerian Pembangunan Luar Bandar (KPLB) akan mengemukakan cadangan kepada Kerajaan untuk menaik taraf kelayakan pendidikan guru Taman Bimbingan Kanak-Kanak (Tabika) Jabatan Kemajuan Masyarakat (Kemas).
Menteri Pembangunan Luar Bandar, Datuk Seri Mahdzir Khalid berkata cadangan itu membabitkan kira-kira 11,000 guru yang mengajar di Tadika Kemas berkelulusan diploma dan dicadangkan ditingkat pendidikan ke taraf ijazah.
Beliau berkata, cadangan itu juga bertujuan memberi satu lonjakan baharu dalam pendidikan Tadika Kemas dan sudah tiba masanya taraf pendidikan guru Tadika Kemas ditingkatkan ke taraf ijazah serta pada masa sama mengekalkan guru sedia ada untuk menyambung pendidikan.
“Sekarang ini, silibus Tabika Kemas dan Kementerian Pendidikan sama cuma guru yang ada di Kemas adalah berkelulusan diploma.
“Guru di Tabika Kemas yang ada akan dinaik taraf, bukan kita buang mereka tetapi guru yang ada boleh ambil Ijazah Sarjana Muda,” katanya pada sidang akhbar selepas Majlis Amanat Tahun Baharu 2022 KPLB di sini, hari ini.
Mahdzir berkata, perkara itu akan dibuat secara berperingkat dan sedang diselaraskan KPLB meliputi beberapa faktor antaranya kewangan dan perjawatan. – K! ONLINE


Suspek kes jual sijil vaksinsi palsu kembali direman
Oleh TENGKU DANISH BAHRI TENGKU YUSOFF

14 Januari 2022, 3:51 pm
MARANG – Tidak sampai 24 jam selepas dibebaskan, doktor klinik swasta yang disyaki dalang kegiatan penjualan sijil vaksinasi Covid-19 palsu ditahan semula polis semalam.
Suspek berusia 51 tahun kemudiannya ditahan reman selama dua hari sehingga hari ini bagi membantu siasatan lanjut kes terbabit.
Ketua Jabatan Siasatan Jenayah Komersial (JSJK) Terengganu, Superintendan M. Zambri Mahmud berkata, perintah reman itu dibenarkan Majistret Engku Nurul Ain Engku Muda di Mahkamah Majistret di sini hari ini.
“Suspek utama tersebut ditahan semula di Ibu Pejabat Polis Kontinjen (IPK) Terengganu. Kuala Terengganu pada pukul 12 tengahari semalam.
“Penahanan itu bagi membantu siasatan laporan polis yang dibuat seorang pengadu di Ibu Pejabat Polis Daerah (IPD) Marang pada Rabu lalu,” katanya ketika dihubungi Kosmo! di sini hari ini.
Kosmo! 11 Januari lalu melaporkan kegiatan seorang doktor klinik swasta membekalkan sijil vaksinasi Covid-19 palsu kepada golongan anti vaksin sejak September tahun lalu terbongkar dalam serbuan di Marang pada 8 Januari lalu.

Siasatan awal percaya suspek berusia 51 tahun itu yang direman selama lima hari sehingga kelmarin mengenakan caj antara RM400 hingga RM600 bagi setiap sijil vaksinasi palsu itu. – K! ONLINE


Suami 24 tahun isteri 61 tahun inginkan zuriat sendiri
Oleh KOSMO!

14 Januari 2022, 4:00 pm
WASHINGTON – Sepasang suami isteri dengan jarak usia 37 tahun dari bandar Rome di negeri Georgia membalas kecaman netizen kerana mereka ingin mempunyai anak sendiri, lapor akhbar The Sun semalam.
Quran McCain, 24, pertama kali bertemu isterinya, Cheryl McGregor, 61, ketika dia baru berusia 15 tahun.
Pasangan itu terputus hubungan seketika tetapi bertemu semula pada 4 November 2020 ketika penjaga Quran melihat Cheryl bekerja sebagai juruwang di sebuah kedai serbaneka.
Perkahwinan mereka yang berlangsung semasa musim luruh pada September 2021 mendapat pelbagai kecaman di media sosial selepas kisah cinta mereka menjadi tajuk berita.
“Cheryl berusia 61 tahun dan sudah mempunyai tujuh anak serta 17 cucu tetapi kami rasa berhak untuk mempunyai  anak sendiri.
“Kami cuba mendapatkan anak sendiri , namun disebabkan faktor usia, mendapatkan ibu tumpang atau anak angkat adalah pilihan yang lebih baik,’’ kata Quran.

Menurut Quran, mereka sedang merancang untuk mengambil anak angkat berdarah kacukan daripada dua bangsa berlainan supaya dianggap sebagai ibu bapa sebenar.
“Kedua-dua anak perempuan Cheryl menjalani pembedahan membuang rahim beberapa tahun lalu.
“Jika tidak, mereka menjadi pilihan terbaik bagi kami untuk mendapatkan anak sendiri,’’ jelas Quran. – Agensi


Malaysia sasar nilai eksport koko RM14 bilion
Oleh SITI A'ISYAH SUKAIMI

14 Januari 2022, 2:57 pm
PUTRAJAYA – Kementerian Perusahaan Perladangan dan Komoditi menyasarkan nilai eksport koko kira-kira RM14 bilion untuk tahun ini sekali gus mencecah dua kali ganda nilai yang dicapai berbanding pada tahun lalu.
Menterinya, Datuk Zuraida Kamaruddin berkata, pihaknya yakin sasaran tersebut dapat dicapai dengan disokong pasaran besar untuk komoditi tersebut di peringkat antarabangsa.
Katanya, berdasarkan perbandingan, negara mencapai nilai eksport koko kira-kira RM7 bilion pada 2021 dan angka tersebut meningkat 10 peratus daripada tahun sebelumnya.
“Kualiti produk dikeluarkan sangat bermutu tinggi dari segi coklatnya dan bahan-bahan lain malah koko juga baik untuk kesihatan. Potensi pasaran itu ada cuma pemasaran kita harus lebih agresif.
“Selalunya koko dikaitkan dengan coklat dan minuman coklat tetapi ia juga boleh menghasilkan produk makanan dan bukan makanan termasuk barangan kosmetik,” katanya pada sidang akhbar Pelancaran Iklan Video Komersial dan Promosi Koko di sini hari ini.
Dalam pada itu, beliau berkata, dianggarkan penggunaan produk koko global kira-kira AS$120 bilion, sekali gus ia potensi besar kepada Malaysia untuk mempelopori atau meningkatkan lagi pengeluaran seterusnya dieksport ke luar negara. – K! ONLINE


3,346 kes positif Covid-19 hari ini
Oleh SITI A'ISYAH SUKAIMI

14 Januari 2022, 3:54 pm
PUTRAJAYA – Jangkitan baharu Covid-19 menurun sedikit kepada 3,346 kes hari ini, menjadikan jumlah kumulatif kes positif sebanyak 2,802,263 kes.
Semalam, angka harian Covid-19 mencatatkan sebanyak 3,684 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” katanya menerusi satu ciapan di laman Twitter hari ini. -K! ONLINE


PRN Johor: UMNO serah pada kerajaan negeri
Oleh SUBKHI SUDARJI

14 Januari 2022, 3:43 pm
PUTRAJAYA – UMNO menyerahkan sepenuhnya keputusan kepada kerajaan negeri Johor dan Istana Johor untuk membuat pembubaran Dewan Undangan Negeri (DUN) bagi membolehkan Pilihan Raya Negeri (PRN) Johor diadakan.
Naib Presiden UMNO, Datuk Seri Mahdzir Khalid berkata, perkara itu telah dibincangkan dalam Mesyuarat Majlis Kerja Tertinggi (MT) UMNO pada Rabu lepas.
“Pelaksanaan PRN adalah terpulang kepada negeri Johor, kalau kata tidak sesuai ia terserah kepada negeri itu. Ia hal Johor,” katanya.
Terdahulu, MT UMNO memberi lampu hijau kepada parti itu untuk bersiap sedia menghadapi PRN Johor bagi mencari mandat baharu mendirikan kerajaan yang lebih stabil berbanding majoriti satu kerusi sekarang.
Kedudukan parti pemerintah berkelebihan 28 kerusi berbanding 27 dalam blok pembangkang dianggap ‘goyah’ selepas kematian bekas Menteri Besar yang juga Ahli Dewan Undangan Negeri (ADUN) Kempas, Allahyarham Datuk Osman Sapian.
Keyakinan UMNO juga dilihat dari sudut kemenangan besar Barisan Nasional (BN) pada PRN Melaka, November lalu selepas menguasai 21 daripada 28 kerusi Dewan Undangan Negeri (DUN) sekali gus menyakinkan parti itu bahawa sokongan rakyat sudah berubah berbanding semasa Pilihan Raya Umum Ke-14 (PRU-14). – K! ONLINE


Hakim Mahkamah Tinggi boleh semak keputusan Mahkamah Rendah
Oleh NUZULSHAM SHAMSUDDIN

14 Januari 2022, 4:49 pm
PUTRAJAYA – Hakim Mahkamah Tinggi boleh menyemak semula sebarang hukuman yang diputuskan mahkamah rendah jika berpendapat ianya berlebihan atau kurang sesuai daripada undang-undang sedia ada.
Ketua Hakim Negara, Tun Tengku Maimun Tuan Mat berkata, berkata perkara itu dibolehkan di bawah undang-undang sedia ada untuk meneliti  semula rekod kes terlibat.
“Memang ada kemungkinan boleh. Terpulang kepada Hakim Mahkamah Tinggi masing-masing jika mendapat tahu daripada laporan akhbar atau mana-mana sumber jika mereka berpendapat bahawa keputusan itu agak berlebihan atau kurang sesuai daripada undang-undang sedia ada.
“Maka dibolehkan di bawah undang-undang untuk panggil rekod tersebut untuk buat keputusan berdasarkan kuasanya menyemak keputusan mahkamah,” katanya dalam sidang akhbar selepas Pembukaan Tahun Perundangan 2022 di Istana Kehakiman di sini hari ini.
Beliau berkata demikian ketika diminta mengulas mengenai hukuman penjara dan denda yang dijatuhkan oleh Mahkamah Majistret Selayang terhadap seorang remaja lelaki kerana cuba mencuri tabung masjid. – K! ONLINE


Aset polis lama untuk hadapi bencana
Oleh MOHD SHARKAWI LONDING

14 Januari 2022, 3:08 pm
SEGAMAT – Kementerian Dalam Negeri (KDN) mengakui banyak aset Polis Diraja Malaysia (PDRM) termasuk helikopter dan bot perlu diganti terutama bagi menghadapi bencana banjir yang berlaku setiap tahun.
Menteri Dalam Negeri, Datuk Seri Hamzah Zainudin berkata, perkara itu disedari ketika pasukan beruniform berkenaan turun melakukan operasi membantu sepanjang bencana itu.
Katanya, situasi tersebut memberi pengajaran kepada pihaknya untuk membuat perolehan baharu apatah lagi helikopter PDRM sendiri telah berusia 25 tahun yang tidak dilengkapi teknologi terkini.
“Aset lama seperti helikopter sebagai contoh adalah aset yang kita rasa bahaya bila ada ribut petir dan hujan lebat kerana ia tidak mempunyai kelengkapan yang boleh bersedia dalam keadaan banjir atau bencana seperti ini.
“Banyak aset PDRM bila dalam keadaan nak membantu ini baru kita sedar. Contohnya bot yang kita guna selama ini telah lama kita perolehi.
“Jadi, saya ada berbincang dengan Ketua Polis Negara dan Ketua Setiausaha kementerian untuk kita mencari bot yang lebih sesuai dalam keadaan banjir pada masa akan datang,” katanya selepas meninjau keadaan banjir di daerah ini.

Hamzah turut melawat Galeri Darurat Bukit Kepong di Pagoh, Muar sebelum mendengar sesi taklimat berkaitan keadaan terkini bencana itu di Segamat yang diadakan di Pusat Latihan Polis (Pulapol) Segamat.
Yang turut hadir, Ketua Polis Negara, Tan Sri Acryl Sani Abdullah Sani, Pemangku Ketua Polis Johor, Datuk Khaw Kok Chin dan Ketua Polis Segamat, Superintenden Bahrin Noh.
Sementara itu, Hamzah mengumumkan peruntukan sebanyak RM250,000 untuk membaik pulih Galeri Darurat Bukit Kepong yang dinaiki air sehingga paras 2.5 meter dalam bencana banjir baru-baru ini.
“Atas sifat prihatin KDN, saya telah bersetuju memberikan bantuan kewangan untuk baik pulih kawasan galeri bersejarah tersebut meskipun semua artifak dapat diselamatkan.
“Walaupun kita sudah reka bentuk galeri tersebut lebih tinggi selepas mengambil kira bencana besar pada tahun 2011 lalu, namun kita perlu melihat keperluan menghadapi bencana ini pada masa akan datang,” katanya.-K! ONLINE


Britain hadapi masalah kurang bekalan ubat parasetamol
Oleh KOSMO!

15 Januari 2022, 10:30 pm
LONDON – Pejabat Perangkaan Kebangsaan (ONS) di Britain memaklumkan berlakunya kekurangan bekalan ubat parasetamol dan ibuprofen ketika penularan varian Omicron di negara itu, lapor akhbar Mirror UK.
Statistik menunjukkan 30 peratus kedai-kedai mempunyai bekalan parasetamol yang terhad kerana orang ramai cuba melawan virus itu dengan menyimpan stok ubat tahan sakit tersebut di rumah.
“Orang ramai mengambil suntikan penggalak. Ini bermakna permintaan produk ini akan meningkat dengan mereka mengalami demam, selsema atau dijangkiti Covid-19,’’ kata seorang pakar perubatan, Profesor Richard Wilding.
“Bekalan perlu benar-benar memenuhi permintaan. Keadaan rantaian bekalan ketika ini mengalami banyak turun naik. Oleh itu, produk seperti ini mungkin terganggu,’’ jelas beliau.
Kekurangan ubatan itu adalah ketara ketika perayaan Krismas dengan ONS menunjukkan ia turut berkurangan antara 17 hingga 25 Disember tahun lalu.
Bekalan di seluruh negara menyusut sebanyak 25 peratus dari segi ketersediaannya, lapor akhbar The Telegraph. – Agensi


Kilang logam cemarkan longkang awam didenda RM32,000
Oleh MOHD SYALMIZI HAMID

15 Januari 2022, 9:52 pm
SEBERANG PERAI – Tindakan tidak bertanggungjawab sebuah premis fabrikasi logam di Kawasan Perindustrian Perai di sini membuang bahan buangan ke dalam longkang awam mengundang padah apabila dikompaun Jabatan Alam Sekitar (JAS) semalam.
Pengarah JAS Pulau Pinang, Sharifah Zakiah Syed Sahab berkata, premis berkenaan didapati membasuh buangan skrap logam yang dicemari minyak mineral terpakai dan membuang efluen tanpa rawatan.
“Selain kompaun sebanyak RM32,000, penahanan operasi kelengkapan premis turut dibuat semasa pemeriksaan tersebut bagi tujuan menghentikan pencemaran perairan daratan daripada berterusan.
“Pihak premis telah diarah untuk mengambil tindakan serta-merta bagi memastikan semua buangan berjadual yang dihasilkan dapat diurus mengikut perundangan yang berkaitan,” katanya dalam satu kenyataan hari ini.
Beliau berkata, kilang tersebut didapati melakukan kesalahan di bawah Peraturan-Peraturan Kualiti Alam Sekeliling (Buangan Terjadual) 2005 dan bawah Peraturan-Peraturan Kualiti Alam Sekeliling (Efluen Perindustrian) 2009.
Tambahnya, para pengeluar buangan terjadual di negeri ini diingatkan agar sentiasa menguruskan buangan terjadual mengikut tatacara pengurusan seperti yang ditetapkan Ketua Pengarah Alam Sekeliling bagi mengelak dikenakan tindakan. – K! ONLINE


Tidak wujud dua kelompok dalam UMNO
Oleh JAMLIAH ABDULLAH

15 Januari 2022, 10:00 pm
KUALA NERANG – Naib Presiden UMNO, Datuk Seri Mahdzir Khalid menegaskan bahawa tidak wujud sebarang kelompok dalam pucuk pimpinan UMNO meskipun jawatan Perdana Menteri tidak disandang oleh presiden parti.
Jelas beliau, urusan perjalanan parti ketika ini berlangsung dengan cukup baik.
“Usah wujudkan pandangan seolah-olah ada dua kelompok dalam UMNO kerana perkara itu tidak wujud.
“Sebagai Naib Presiden, saya boleh sahkan bahawa segalanya baik-baik sahaja di peringkat pusat,” katanya pada sidang akhbar selepas Majlis Penyerahan Baucar Persekolahan 2022 Parlimen Padang Terap di sini hari ini.
Beliau berkata demikian ketika diminta mengulas mengenai hubungan antara pucuk pimpinan tertinggi UMNO berikutan jawatan Perdana Menteri tidak disandang oleh presiden parti seperti tradisi dalam UMNO sebelum ini.
Mahdzir yang juga Menteri Pembangunan Luar Bandar juga berharap agar tidak ada pihak yang mengadu domba sehingga menimbulkan pergolakan dalam UMNO.

“Apabila Naib Presiden adalah Perdana Menteri, jadi presiden akan uruskan parti. Apa pun kita berada atas satu landasan untuk menuju kepada Pilihan Raya Umum ke-15 (PRU-15).
“Jadi saya tidak nampak satu masalah walaupun orang berlainan menjawat jawatan Perdana Menteri dan presiden parti,” ujarnya. – K! ONLINE


Doktor bantu wanita lahir anak dalam pesawat
Oleh KOSMO!

15 Januari 2022, 9:30 pm
ENTEBBE, UGANDA – Seorang doktor dari Kanada menceritakan kegembiraannya setelah berjaya membantu seorang wanita melahirkan anak ketika berada dalam sebuah penerbangan ke Uganda pada 5 Disember tahun lalu, lapor Badan Penyiaran British (BBC).
Dr. Aisha Khatib yang merupakan seorang professor di Universiti Toronto ketika itu berada kira-kira sejam dalam penerbangan Qatar Airways dari Doha ke Entebbe.
Beliau membantu seorang pekerja asing dari Arab Saudi untuk melahirkan anak pertamanya ketika usia kandungan mencecah 35 minggu.
Walaupun kepenatan dengan jadual kerja yang padat di Toronto, Dr. Khatib tidak teragak-agak untuk menawarkan diri setelah kru bertanya sama ada terdapat doktor di dalam pesawat.
“Saya melihat penumpang dan kru berkumpul di sekeliling pesakit. Saya fikir ada mangsa kritikal seperti serangan jantung,’’ kata Dr. Khatib kepada BBC News.
“Ketika semakin dekat, saya melihat seorang wanita berbaring di tempat duduk dengan kepala menghala ke lorong dan kaki menghala ke tingkap. Bayi itu juga dilihat sedang keluar,” jelasnya.

Beliau dibantu oleh dua penumpang lain, seorang jururawat onkologi dan seorang pakar pediatrik dari organisasi Doktor Tanpa Sempadan (MSF).
Kesemua penumpang dan kru pesawat bertepuk tangan setelah mereka berjaya membantu wanita tersebut melahirkan anak.
Bayi itu dinamakan sebagai Miracle Aisha sempena nama doktor itu. Dr. Khatib turut menghadiahkan bayi itu seutas rantai emas yang dipakainya dengan nama Aisha dalam bahasa Arab tertulis padanya. – Agensi


Man. City ‘jinakkan’ Chelsea di Etihad
Oleh KOSMO!

15 Januari 2022, 10:39 pm
MANCHESTER – Pendahulu Liga Perdana Inggeris (EPL), Manchester City meneruskan momentum kemenangan selepas menewaskan Chelsea 1-0 pada saingan yang berlangsung di Stadium Etihad sebentar tadi.
Pada aksi tersebut, skuad The Citizens kendalian Pep Guardiola membariskan kesebelasan terbaik dgn menyenaraikan jentera serangan berbisa terdiri daripada Kevin de Bruyne, Phil Foden dan Raheem Sterling.
Chelsea yang masih segar dengan kejayaan melangkah ke final Piala Liga Inggeris (EFL) baru-baru ini turut membariskan kesebelasan terbaik yang diketuai penyerang utama, Romelu Lukaku.
Seperti dijangka, City terlebih dahulu menguji gawang pasukan pelawat tetapi rembatan yang dilakukan oleh De Bruyne pada minit ke-24 berjaya diselamatkan penjaga gol, Kepa Arizzabalaga.
Perancang tengah City, Jack Grealish turut mempunyai peluang keemasan tetapi percubaannya turut berjaya diselamatkan dengan kedudukan 0-0 berakhir pada babak pertama.
Bersambung pada separuh masa kedua, giliran Chelsea pula meraih peluang dengan Lukaku melakukan rembatan cantik tetapi mudah diselamatkan Ederson.

Namun, tuah lebih memihak kepada pasukan tuan rumah apabila rembatan luar kotak penalti yang dilakukan oleh De Bruyne pada minit ke-70 selepas menerima hantaran Joao Cancelo gagal diselamatkan Arrizabalaga.
Chelsea berusaha untuk mencari gol penyamaan dengan pengendali memasukkan pemain di posisi serangan seperti Timo Werner dan Callum Hodson-Odoi tetapi masih gagal memecah kebuntuan.
Keputusan 1-0 kekal sehingga tamat perlawanan sekali gus menyaksikan City mengukuhkan cengkaman selaku pendahulu liga dengan mengutip 56 mata selepas mengharungi 22 perlawanan. – AGENSI


Ani Maiyuni anggap bonus jika mara ke final GV8
Oleh MOHAMMAD SHAHEMY AZMI

15 Januari 2022, 9:44 pm
PETALING JAYA – Sedar dirinya bukan siapa-siapa, penyanyi dangdut Ani Maiyuni mengakui tidak pernah terfikir langkahnya dalam program Gegar Vaganza musim kelapan (GV8) mampu bertahan sehingga ke peringkat separuh akhir.
Ani atau nama lengkapnya Aishah An-Nur Osman ketika dihubungi Kosmo! Online berkata, dia tidak pernah meletakkan sasaran untuk berada sehingga ke peringkat separuh akhir GV8 yang bakal berlangsung esok.
“Sejujurnya saya tidak sangka boleh pergi sejauh ini (semi final) sebab saya sedar diri. Saya membuat keputusan untuk menyertai GV8 pun sebab dah lama tidak membuat persembahan pentas.
“Lagi pun ramai peminat yang berharap saya muncul dalam kaca televisyen,” jelasnya.
Biarpun dinilai sebagai ‘underdoq’, penyanyi berusia 44 tahun itu tetap perlu menyampaikan persembahan sebaik mungkin dalam menyahut cabaran yang diberikan pada setiap minggu.
Bagaimanapun, penyanyi yang popular menerusi lagu Sedap itu berkata, sepanjang dalam pertandingan dirinya tidak pernah terfikir utuk bersaing dengan peserta lain.

Dia sebaliknya bersaing dengan diri sendiri kerana sedar tahap kemampuan tidak sehebat penyanyi lain yang turut bertanding dalam GV8.
“Setiap minggu saya berusaha untuk buat yang terbaik. Bila dapat pujian daripada juri sudah cukup buat saya rasa puas hati. Apabila sudah sampai ke tahap separuh akhir, pemikiran saya tetap sama iaitu tidak mahu bersaing dengan peserta lain.
“Sepanjang 26 tahun menjadi penyanyi, sebenarnya saya bangga dengan apa yang dilakukan hari ini dan membuktikan bahawa saya masih mampu menyanyi dan hebat,” katanya.
Jika gagal masuk ke peringkat akhir GV8, Ani reda dan pasrah dengan keputusan tersebut. Namun sekiranya mampu mara ke peringkat akhir, dia menganggap perkara itu sebagai satu bonus.
“Saya tidak mahu tertekan memikirkan soal itu (berjaya ke final). Apa yang penting saya hanya mahu lakukan yang terbaik,” kata Ani.
Pada peringkat separuh akhir esok, Ani bakal menyampaikan dua buah lagu iaitu Sumpah dendangan penyanyi Aina Abdul dan Let’s Get Loud oleh Jennifer Lopez. – K! ONLINE


Gagal dapatkan deposit, wanita gunting 32 gaun pengantin
Oleh KOSMO!

15 Januari 2022, 10:00 pm
BEIJING – Seorang wanita  bertindak mencarikkan 32 busana perkahwinan menggunakan sebilah gunting di sebuah butik selepas bertengkar dengan pemiliknya, lapor akhbar Daily Mail, kelmarin.
Wanita yang dikenali sebagai Jiang itu dirakam mengamuk dan mengoyakkan   gaun perkahwinan di sebuah butik yang terletak di Bandar Chingqing. Video itu tersebar di laman  sosial tempatan, Weibo.
Menurut laporan, Jiang bertindak demikian selepas pengurusan butik memberitahu bahawa  dia tidak akan mendapat semula wang deposit sebanyak £400 (RM2,287) selepas membatalkan  tempahan gaun perkahwinan berharga  £915 (RM5,228).
Meskipun diugut mengenai kerugian yang bakal ditanggung akibat tindakannya, Jiang seperti langsung tidak berasa takut.
“Fikir baik-baik, semua gaun ini berharga ribuan yuan,” demikian amaran dikeluarkan pihak butik dalam video ketika Jiang sedang mengamuk.
“Ribuan yuan? Jika puluhan ribu yuan pun, saya masih akan melakukan perkara sama,” balas Jiang.

Wanita itu menempah pakej perkahwinan dengan butik tersebut pada April 2021 untuk majlis perkahwinannya yang dijadualkan pada 5 Oktober lepas sebelum membatalkannya sama sekali pada November tahun sama. Dia kemudian meminta wang depositnya dikembalikan.
Pihak berkuasa telah dipanggil untuk menahan Jiang yang kemudiannya memohon maaf atas keterlanjurannya.
Suami Jiang menawarkan untuk memberi sejumlah wang pampasan . – Agensi


Bayi lapan bulan ditampar angkara kerap muntah
Oleh ZULKIFLI MANZOR

15 Januari 2022, 11:19 pm
KUALA LUMPUR – Seorang pengasuh wanita ditahan Rabu lalu selepas dia disyaki menampar bayi berusia lapan bulan di sebuah rumah di Bandar Sri Permaisuri, Cheras, dekat sini.
Timbalan Ketua Jabatan Siasatan Jenayah (Siasatan/Perundingan) Kuala Lumpur, Asisten Komisioner Kamaruzaman Elias berkata, pihak polis menerima laporan daripada seorang wanita pada hari yang sama mendakwa anak bongsunya yang berusia lapan bulan ditampar pengasuh.
“Bagaimanapun pengasuh berkenaan mengaku kepada pihak polis yang dia tidak sengaja menampar pipi mangsa yang pada masa itu berada dalam buaian kerana mangsa dikatakan sering muntah.
“Wanita itu kemudiannya dibebaskan dengan jaminan polis. Pun begitu, siasatan tetap diteruskan.
“Kita sedang menunggu laporan penuh perubatan ke atas mangsa. Kes akan dirujuk ke Jabatan Peguam Negara untuk nasihat dan arahan pertuduhan dengan kadar segera,” ujarnya dalam kenyataan sebentar tadi.
Jelas beliau, kes terbabit disiasat dibawah Seksyen 31(1)(a) Akta Kanak-Kanak 2001.

Pada masa sama, beliau menasihati orang ramai agar tidak membuat sebarang spekulasi, perkongsian dan menyebarkan sesuatu berita dari sumber yang tidak sahih dan boleh menganggu siasatan pihak polis.
Terdahulu, tular dakwaan seorang wanita di laman Facebook hari ini mendakwa anak bongsu rakannya tak sampai lima bulan ditampar hingga berbirat oleh seorang pengasuh di Bandar Sri Permaisuri, Cheras. – K! ONLINE


Air Sungai Sebulong bertukar warna biru
Oleh MOHAMAD FAIZAL HASHIM

15 Januari 2022, 10:48 pm
JOHOR BAHRU – Penduduk sekitar Kampung Melayu Majidee di sini dikejutkan dengan warna air Sungai Sebulong berubah menjadi kebiru-biruan yang dipercayai akibat tercemar.
Kejadian itu dikongsikan oleh pengguna akaun Facebook bernama Izzah Razak yang menyedari perubahan pelik itu ketika mengunjungi rumah ibu mertuanya, semalam.
Menurutnya, air sungai yang bertukar warna menjadi biru muda pekat itu seperti dituang cat manakala airnya berbuih dikhuatiri mengandungi bahan kimia.
“Biasanya, setiap kali ke sini, saya suka berjalan menyusuri sungai ni. Tapi hari ni, air sungai ni bertukar menjadi biru seperti dituang cat.
“Tengok dalam gambar pun menakutkan, airnya berbuih seperti sabun. Mungkin Ada kandungan bahan kimia, saya sendiri pun tak pasti. Sampah sarap pun banyak menyebabkan pengaliran air tak lancar,” tulisnya di laman Facebooknya bersama beberapa keping gambar sungai tersebut.
Wanita itu turut memaklumkan telah membuat aduan mengenai penemuan itu menerusi Sistem Pengurusan Aduan Awam, Jabatan Pengairan dan Saliran Malaysia, tengah hari tadi.

Dalam pada itu, Menteri Alam Sekitar dan Air, Datuk Seri Tuan Ibrahim Tuan Man memberitahu telah mendapat maklum berhubung kejadian pelik itu.
“Saya telah ditag oleh rakan netizen mengenai pencemaran ‘sungai biru’ yang diadukan oleh saudari Izzah Razak.
“Pihak Jabatan Alam Sekitar (JAS) Johor telah mula menjalankan siasatan. Alam sekitar tanggungjawab kita bersama, terima kasih atas keprihatinan,” tulisnya ringkas di Facebook rasminya hari ini.
Izzah Razak turut membalas komen positif terhadap hantaran Tuan Ibrahim yang memberi maklum balas pantas berhubung aduan itu.
“Terbaik tuan, terima kasih cakna. Semoga dimudahkan urusan,” tulisnya di ruang komen. -K! ONLINE


Pegawai tetap, kontrak KKM ditawar sambung pengajian
Oleh PETAH WAZZAN ISKANDAR

15 Januari 2022, 10:30 pm
PUTRAJAYA – Semua pegawai kumpulan pengurusan dan profesional bukan gunasama Kementerian Kesihatan (KKM) lantikan tetap serta pegawai perubatan dan pergigian lantikan kontrak ditawar mengikuti pengajian peringkat Sarjana, Area of Special Interest (AOSI), Doktor Falsafah (PhD) dan kepakaran bermula 28 Januari ini.
Ketua Setiausaha Kementerian Kesihatan, Datuk Seri Mohd. Shafiq Abdullah berkata, pegawai-pegawai yang memenuhi syarat ditetapkan boleh membuat permohonan menerusi sistem e-HLP KKM di http://ehlp.moh.gov.my.
Katanya, pemakluman awal itu dibuat bagi membolehkan pegawai yang berminat untuk mengikuti pengajian di peringkat Sarjana, Area of Special Interest (AOSI), PhD dan kepakaran membuat persediaan sewajarnya menjelang pembukaan tawaran hujung bulan ini.
“Pembukaan tawaran kali ini adalah berbeza berbanding tahun lepas yang mana pegawai perubatan dan pergigian lantikan kontrak kini turut diberi peluang untuk mengikuti Program Latihan Kepakaran (PLK) di peringkat Sarjana atau Parallel Pathway.
“Sebelum ini, hanya pegawai lantikan tetap sahaja diberikan peluang untuk mengikuti kursus dalam perkhidmatan,” katanya dalam kenyataan hari ini.
Mohd. Shafiq berkata, langkah ini selaras dengan keputusan kerajaan pada 14 Julai 2021 supaya KKM bersama kementerian dan agensi pusat lain merangka pelan kerjaya komprehensif dan inklusif untuk pegawai perubatan serta pergigian lantikan kontrak.

“Bagi maksud ini, kerajaan menerusi pembentangan Bajet 2022 meluluskan kepada KKM peruntukan kewangan sebanyak RM100 juta untuk manfaat sehingga 3,000 pegawai lantikan kontrak.
“Kami di KKM merakamkan penghargaan kepada Kementerian Kewangan, Jabatan Perkhidmatan Awam dan Kementerian Pengajian Tinggi yang bersama-sama merealisasikan hasrat murni kerajaan untuk memberi tawaran baharu kepada pegawai perubatan dan pergigian lantikan kontrak di KKM,” katanya. – K!ONLINE


Ani Maiyuni anggap bonus jika mara ke final GV8
15 Januari 2022, 8:16 pm
PETALING JAYA – Sedar dirinya bukan siapa-siapa, penyanyi dangdut Ani Maiyuni mengakui tidak pernah terfikir langkahnya dalam program Gegar Vaganza musim kelapan (GV8) mampu bertahan sehingga ke peringkat separuh akhir.
Ani atau nama lengkapnya Aishah An-Nur Osman ketika dihubungi Kosmo! Online berkata, dia tidak pernah meletakkan sasaran untuk berada sehingga ke peringkat separuh akhir GV8 yang bakal berlangsung esok.
“Sejujurnya saya tidak sangka boleh pergi sejauh ini (semi final) sebab saya sedar diri. Saya membuat keputusan untuk menyertai GV8 pun sebab dah lama tidak membuat persembahan pentas.
“Lagi pun ramai peminat yang berharap saya muncul dalam kaca televisyen,” jelasnya.
Biarpun dinilai sebagai ‘underdoq’, penyanyi berusia 44 tahun itu tetap perlu menyampaikan persembahan sebaik mungkin dalam menyahut cabaran yang diberikan pada setiap minggu.
Bagaimanapun, penyanyi yang popular menerusi lagu Sedap itu berkata, sepanjang dalam pertandingan dirinya tidak pernah terfikir utuk bersaing dengan peserta lain.

Dia sebaliknya bersaing dengan diri sendiri kerana sedar tahap kemampuan tidak sehebat penyanyi lain yang turut bertanding dalam GV8.
“Setiap minggu saya berusaha untuk buat yang terbaik. Bila dapat pujian daripada juri sudah cukup buat saya rasa puas hati. Apabila sudah sampai ke tahap separuh akhir, pemikiran saya tetap sama iaitu tidak mahu bersaing dengan peserta lain.
“Sepanjang 26 tahun menjadi penyanyi, sebenarnya saya bangga dengan apa yang dilakukan hari ini dan membuktikan bahawa saya masih mampu menyanyi dan hebat,” katanya.
Jika gagal masuk ke peringkat akhir GV8, Ani reda dan pasrah dengan keputusan tersebut. Namun sekiranya mampu mara ke peringkat akhir, dia menganggap perkara itu sebagai satu bonus.
“Saya tidak mahu tertekan memikirkan soal itu (berjaya ke final). Apa yang penting saya hanya mahu lakukan yang terbaik,” kata Ani.
Pada peringkat separuh akhir esok, Ani bakal menyampaikan dua buah lagu iaitu Sumpah dendangan penyanyi Aina Abdul dan Let’s Get Loud oleh Jennifer Lopez. – K! ONLINE


Tonga dilanda tsunami
Oleh KOSMO!

15 Januari 2022, 9:20 pm
NUKUALOFA, Tonga – Tsunami melanda pulau terbesar Tonga, Tongatapu dan menghamburkan ombak ke ibu kota negara kepulauan berkenaan selepas sebuah gunung berapi dasar laut  meletus dengan memuntahkan awam abu dan gas ke udara hari ini, lapor saluran berita CNN.
Imej satelit menunjukkan awan Abu besar dan gelombang gegaran tersebar daripada letusan tersebut.
Amaran tsunami telah dikeluarkan untuk kepulauan Tonga. Nasihat waspada tsunami turut dikeluarkan bagi kawasan sejauh Pulau Utara di New Zealand.
Ombak tsunami melepasi pantai seterusnya membadai ibu negara Tonga, Nuku’alofa, hari ini serta menenggelamkan jalan-jalan tepi pantai dan hartanah, demikian menurut Radio New Zealand (RNZ).
Pemerintah Tonga Raja Tupou VI dipindahkan dari Istana Diraja selepas tsunami menyebabkan banjir melanda ibu kota Tonga itu, lapor RNZ yang memetik media tempatan sebagai melaporkan bahawa konvoi askar dan polis memindahkan monarki berkenaan ke sebuah vila di   Mata Ki Eua.
Penduduk berpindah ke kawasan lebih tinggi, kata RNZ  ketika ombak membadai perkarangan istana dan jalan-jalan utama.

Abu juga jatuh dari langit di  Nuku’alofa petang tadi manakala talian telefon terputus, kata RNZ.
Gunung berapi Hunga-Tonga-Hunga-Ha’apai meletus buat kali pertama semalam dengan menghamburkan abu setinggi 20 kilometer ke udara. – Agensi


Bayi bawah satu tahun berisiko alami gejala teruk Omicron
Oleh KOSMO!

15 Januari 2022, 9:00 pm
LONDON – Data daripada Perkhidmatan Kesihatan Kebangsaan (NHS) di Britain memberi petunjuk bahawa varian Omicron Covid-19 berpotensi menyebabkan gejala lebih teruk terhadap bayi di bawah usia satu tahun, lapor akhbar Mirror UK semalam.
Perkara itu dibincangkan dalam mesyuarat oleh Kumpulan Penasihat Saintifik untuk Kecemasan (SAGE) semalam.
Sebanyak 42 peratus pesakit Covid-19 bawah usia 18 tahun dari 14 Disember 2021 hingga 12 Januari 2022 adalah melibatkan bayi berusia bawah satu tahun.
Peningkatan itu adalah sebanyak 31 peratus sejak pandemik melanda.
Data menunjukkan pada bulan lalu, bilangan kanak-kanak lima tahun ke bawah yang sakit teruk dan memerlukan bantuan pernafasan didapati berkurangan.
Bagaimanapun, pakar-pakar pediatrik Britain menegaskan bahawa masih terlalu awal untuk mengesahkan perkara itu kerana lebih ramai bayi yang dirujuk kepada pakar-pakar perubatan kerana memerlukan rawatan lebih rapi ekoran faktor usia.

“Terdapat bukti menunjukkan bahawa varian ini berpotensi menjangkiti saluran pernafasan bahagian atas berbanding varian sebelumnya. Kanak-kanak mempunyai saluran pernafasan yang kecil,’’ kata ahli SAGE, Prof Russell Viner dari Universiti Kolej London.
“Varian ini mungkin menyebabkan sedikit demam atau gejala pernafasan pada bahagian atas terhadap kanak-kanak lebih muda berbanding varian sebelumnya, dengan sebahagian besar asimtomatik atau tiada gejala,’’ jelas beliau.
Empat daripada lima bayi yang dijangkiti Covid-19 dihantar ke hospital untuk diperiksa sama ada mengalami demam atau batuk.
Kebanyakan daripada mereka diberi ubat antibiotik sebagai langkah berjaga-jaga terhadap jangkitan kuman yang serius. – Agensi


Satu kes ‘acute gastroenteritis’ melibatkan mangsa banjir
Oleh SITI A'ISYAH SUKAIMI

15 Januari 2022, 7:56 pm
PUTRAJAYA – Satu kes penyakit berjangkit dikesan dalam kalangan mangsa banjir hari ini menjadikan jumlah kumulatif penyakit berjangkit sebanyak 2,461 kes.
Ketua Pengarah Kesihatan, Tan Sri Dr. Noor Hisham Abdullah berkata, penyakit berjangkit yang dilaporkan hari ini melibatkan kes acute gastroenteritis.
“Dalam masa sama, jumlah keseluruhan kes positif Covid-19 dalam kalangan mangsa banjir kekal 471 kes susulan tiada kes baharu hari ini serta tiada kes baharu dicatatkan di pusat pemindahan sementara (PPS) dan jumlah itu kekal 15 kes.
“Selain itu, tiada pertambahan kluster baharu di PPS sekali gus kekal dengan satu kluster,” katanya dalam satu kenyataan di sini hari ini.
Tambah beliau, sebanyak tiga PPS masih beroperasi di Johor dengan angka keseluruhan mangsa terjejas banjir seramai 89 orang. -K! ONLINE


Netizen geram wanita senyum lihat suami curang
Oleh KOSMO!

15 Januari 2022, 8:00 pm
JAKARTA – Seorang wanita mendapat perhatian netizen gara-gara tersenyum dan tidak marah ketika suaminya ditangkap berlaku curang, lapor laman berita Suara.com.
Video tersebut dimuat naik ke akaun bernama @maemunahh62.
Ketika kejadian, beberapa penduduk kampung dilihat menyerbu sebuah rumah milik seorang janda.
Anehnya, wanita itu tidak menunjukkan reaksi kekecewaan atau marah ketika mendapati suaminya bersembunyi di dalam sebuah almari.
Sebaliknya, dia tetap tersenyum dan tenang sambil mendukung anaknya yang  berusia bawah lima tahun.
“Berbual sampai pukul 12 malam,’’ kata wanita itu sambil kembali tersenyum.

Perkara tersebut mencetuskan kemarahan penduduk ketika melihat gelagat suaminya yang bersahaja.
Bukan itu sahaja, rata-rata netizen di ruangan komen turut hairan dengan tindakan wanita tersebut.
“Wanita itu menutupi kesedihannya dengan senyuman,’’ tulis seorang netizen. – Agensi


Lelaki jatuh Jambatan Pulau Pinang dijumpai terapung
Oleh NOOR HASLIZA NUSI

15 Januari 2022, 8:13 pm
GEORGE TOWN – Seorang lelaki yang dipercayai terjatuh dari Jambatan Pulau Pinang di sini Khamis lalu ditemui terapung di kedudukan 4.2 batu nautika muara Sungai Chenaam dekat sini hari ini.
Mayat lelaki berusia 48 tahun itu dijumpai oleh sekumpulan nelayan tempatan kira-kira pukul 12 tengah hari.
Pengarah Maritim Negeri, Kepten Maritim Abd Razak Mohamed berkata, Pusat Operasi (PUSOP) Maritim Malaysia negeri telah menerima panggilan dari Balai Polis Perai berhubung penemuan mayat tersbeut.
“Mayat mangsa dibawa ke Jeti Polis Marin Batu Uban oleh pasukan Bomba dan Penyelamat sebelum pihak polis mengesahkan identiti individu berkenaan.
“Mayat kemudiannya diserahkan kepada pihak Hospital Seberang Jaya untuk tindakan lanjut,” katanya dalam satu kenyataan di sini hari ini.
Semalam, Kosmo! Online melaporkan seorang lelaki dikhuatiri lemas selepas terjatuh dari Jambatan Pulau Pinang di kilometer 3.4 arah pulau kira-kira pukul 10.40 malam.

Dalam kejadian tersebut, mangsa dipercayai meninggalkan sebuah kereta jenis Perodua Axia bersama barang peribadinya sebelum disyaki terjatuh dalam laut. – K! ONLINE


Banjir: 300 mangsa dapat barang keperluan
Oleh MOHAMAD NAUFAL MOHAMAD IDRIS

15 Januari 2022, 8:48 pm
SHAH ALAM – Simpati terhadap mangsa banjir di Kampung Bukit Lanchong di sini telah mendorong Yayasan Prihatin Nasional (YPN) menghulurkan barangan keperluan harian dan tilam.
Ketua Pegawai Eksekutif YPN, Datuk Mohd. Aizuddin Ghazali berkata, sumbangan itu disalurkan kepada 300 dengan nilai keseluruhan RM125,000, yang disumbangkan daripada syarikat DXN Holdings Berhad (DXN).
“Kami berikan tilam kerana majoriti mangsa memaklumkan bahawa mereka tidak mendapat perkakas tersebut daripada mana-mana pihak yang pernah memberikan sumbangan sebelum ini.
“Setiap mangsa banjir menerima set bantuan yang bernilai RM400,” katanya selepas penyampaian sumbangan di balai raya Kampung Bukit Lanchong, di sini hari ini.
Beliau menambah, anggota sukarelawan YPN turut membantu mangsa membersihkan rumah mereka dalam tempoh dua minggu ini.
Sementara itu, salah seorang penerima sumbangan, Sarimi Ahmad, 31, berkata, dia menzahirkan penghargaan kepada YPN di atas sumbangan yang diberikan kepadanya.

“Saya rasa lega dapat tilam ini, sebelum ini saya tak pernah dapat tilam,” jelasnya. -K!ONLINE


Beberapa jalan utama di Ipoh ditutup sempena Thaipusam
Oleh ASLIZA MUSA

15 Januari 2022, 8:05 pm
IPOH – Beberapa jalan di sekitar bandar raya ini akan ditutup secara berperingkat bermula pukul 8 malam esok hingga 9 pagi, Khamis ini bagi memberi laluan kepada perarakan Thaipusam, Selasa ini.
Kawalan lalu lintas sepanjang perayaan berlangsung itu juga bagi melancarkan pergerakan perarakan pedati dari Kuil Sri Maha Mariamman, Sungai Pari ke Kuil Sri Subramaniar, Gunung Cheroh.
Ketua Polis Daerah Ipoh, Asisten Komisioner Yahaya Hassan berkata, penutupan dan lencongan jalan peringkat pertama esok, bermula pukul 8 malam hingga 1 pagi pada Isnin.
Katanya, laluan yang terlibat adalah Jalan Sungai Pari, Jalan Tun Perak, Jalan Sultan Yusoff, Jalan Lahat, Jalan Sultan Idris Shah, Jalan Sultan Iskandar, Jalan Laxamana, Jalan Raja Musa Aziz dan Jalan Dato Ahmad Said.
“Bagi peringkat kedua, penutupan dan lencongan jalan di sekitar kawasan Kuil Sri Subramaniar, Gunung Cheroh bermula pukul 8 pagi, Isnin ini hingga pukul 9 malam pada Rabu.
“Lalu lintas di lokasi perayaan akan dilencongkan dari Jalan Raja Musa Aziz ke Jalan Raja Ashman Shah dan Jalan Raja Musa Aziz melalui Bulatan Sultan Iskandar manakala lalu lintas dari lampu isyarat Jalan Padang Tembak dan Jalan Raja Musa Aziz menghala ke Gunung Cheroh dilencong ke Jalan Medan Istana.

“Lalu lintas dari Jalan Medan Istana dilencong ke Jalan Raja Musa Aziz arah Jalan Panglima Bukit Gantang Wahab/Jalan Tun Abd Razak manakala lalu lintas dari arah Jalan Dato Onn Jaafar dilencong ke Jalan Raja Musa Aziz ke Jalan Sultan Idris Shah,” katanya.
Katanya, penutupan dan lencongan jalan peringkat ketiga pula membabitkan pergerakan balik pedati dari Gunung Cheroh ke Kuil Sri Maha Mariamman, Sungai Pari bermula 5 petang Rabu ini hingga 9 pagi hari Khamis. -K! ONLINE


Kebas 7 lampu isyarat trafik sebelum kena tangkap
Oleh KOSMO!

15 Januari 2022, 8:30 pm
JAKARTA – Seorang lelaki ditahan polis selepas kegiatannya mencuri lampu trafik di sekitar Jogjakarta dibongkar polis tempatan, lapor portal Coconuts News, semalam.
Menurut Ketua Siasatan Jenayah Polis Jogjakarta, Andhyka Donny Hendrawan, suspek yang dikenali sebagai MENC itu berpura-pura sebagai kakitangan awam  yang kononnya bertanggungjawab melakukan penyelenggaraan lampu trafik.
MENC telah ditahan oleh pegawai bersama daripada  Agensi Pengangkutan Kota Jogjakarta di rumah saudaranya, di mana mereka menemui beberapa lampu trafik yang telah dicuri.
“Suspek berpura-pura sebagai kakitangan sokongan Agensi Pengangkutan. Dia berkata dia akan membaiki lampu isyarat trafik tetapi sebaliknya membawanya pulang dengan menyewa trak tunda,” kata Andhyka.
Suspek dilaporkan mencuri lampu trafik dari sekurang-kurangnya tujuh tempat di seluruh bandar itu dan menjalankan aktiviti jenayahnya pada waktu malam.
Dia dipercayai mahu menjual lampu trafik yang dicuri itu secara online.

MENC telah didakwa atas tuduhan mencuri di bawah Kanun Jenayah Indonesia (KUHP), yang mungkin menyebabkan dia dipenjarakan sehingga lima tahun.
Ketua Unit Trafik Agensi Pengangkutan Jogjakarta, Windarto Kuswandono berkata, MENC telah mencuri lampu trafik yang masih berfungsi sepenuhnya.
“Lampu trafik yang dicuri bernilai sekita 15 juta rupiah (RM4,739) setiap satu.
“Kami akan meningkatkan lagi kawalan pemeriksaan di kawasan lampu trafik sekitar bandar agar perkara ini tidak berulang,” tegasnya. – Agensi


KPLB mahu tambah baik Program TVET
Oleh JAMLIAH ABDULLAH

15 Januari 2022, 8:24 pm
KUALA NERANG – Semua program Pendidikan Teknikal dan Latihan Vokasional (TVET) yang ditawarkan institusi pendidikan di bawah Kementerian Pembangunan Luar Bandar (KPLB) akan ditambah baik bagi meningkatkan kebolehpasaran graduannya.
Menteri Pembangunan Luar Bandar, Datuk Seri Mahdzir Khalid berkata, isu pertindihan program ditawarkan institusi pendidikan terlibat seperti GiatMara, German Malaysian Institute (GMI), Universiti Kuala Lumpur (UniKL), Institut Kemahiran Mara (IKM) dan sebagainya juga perlu disemak semula.
Katanya, perkara itu penting dalam meningkatkan lagi kebolehpasaran graduan TVET yang kini berada pada tahap antara 87 dan 88 peratus.
“Ini (program) semua kena padan dengan industri. Contoh gas dan minyak di UniKL, adakah kursus ini sesuai dengan industri kita? Tentang automotif pula, jenis mekanik macam mana yang diperlukan dalam industri?
“Kereta moden kereta sekarang sudah pergi ke hibrid dan akan datang nanti pergi ke EV (kenderaan elektrik). Mekanik ini pun perlu susun agar sesuai dengan industri,” katanya selepas menyampaikan baucar sumbangan pakaian dan peralatan persekolahan 2022 bagi Parlimen Padang Terap di sini hari ini.
Beliau berkata, program TVET yang ditawarkan perlu disesuaikan dengan kehendak industri pada masa ini dan akan datang.

“Selepas kursus dapat kerja ke tidak? Kita tidak mahu pelajar lepas pegang diploma dia kena cari apa yang dia boleh kerja. Kalau TVET yang padan dengan industri dia boleh dapat kerja,” ujarnya.
Tambahnya, kementerian dan semua agensi berkaitan akan mengadakan perbincangan lanjut untuk mencari kaedah yang bersesuaian dalam menangani isu berkenaan. – K! ONLINE


Suami ‘serah’ isteri untuk ‘diratah’ rakan
Oleh KOSMO!

15 Januari 2022, 7:00 pm
SINGAPURA – Seorang lelaki Singapura dijatuhi hukuman penjara tiga tahun selepas didapati bersalah cuba merogol isteri rakannya, lapor portal Coconut News, kelmarin.
Defendan berusia 47 tahun itu dikatakan melakukan percubaan merogol itu bagi memenuhi  fantasi songsang suami mangsa untuk melihat isterinya bersama lelaki lain.
Mangsa dilaporkan sempat menyelamatkan diri dan membuat laporan polis kerana pada waktu kejadian, tertuduh dikatakan mengalami masalah disfungsi.
Kejadian ini merupakan antara beberapa kes serupa yang dikesan di pulau  itu.
Menurut dokumen mahkamah, beberapa suami yang ditahan berkata,  tindakan tersebut dilakukan kerana berfantasi melihat orang lain melakukan hubungan seks dengan isteri mereka.
Secara keseluruhan, kes terbaharu ini menjadikan terdapat empat lelaki didakwa kerana kesalahan serupa  antara 2010 hingga 2022. – Agensi


Zulhusni sedia bertemu Selangor Pistons malam ini
Oleh NOOR HASLIZA NUSI

15 Januari 2022, 6:40 pm
GEORGE TOWN – Pemain ‘kenit’ Pasukan Penang Black Panthers, Muhamad Zulhusni Basri dikatakan sudah bersiap sedia gamatkan gelanggang bertemu Selangor Pistons dalam aksi Emas Anuar Liga Sepak Takraw (STL) 2021/2022 di Stadium Titiwangsa, Kuala Lumpur malam ini.
Perkara tersebut dimaklumkan Ketua Jurulatihnya, Mohamad Fazil Mohd. Asri kepada Kosmo! di sini hari ini sebelum tinggal beberapa jam lagi perlawanan itu berlangsung pada pukul 8 malam.
Menurut Mohamad Fazil, keputusan untuk menurunkan tiga pemain pada perlawanan keempat pasukan kendaliannya itu bagaimanapun akan diputuskanya sebentar nanti termasuk menurunkan semula Zulhusni selaku kapten pasukan.
“Kita lihat nanti siapa yang kena. Semalam, Zaim, Danial dan Faisal sudah menggunakan tenaga 200 peratus ketika perlawanan bertemu KL Thunder yang berlangsung selama dua jam.
“Kemungkinan malam ini Zulhusni akan diturunkan semula. Dia sudahpun bersedia dan dilihat begitu komited ketika latihan diadakan. Dia juga beritahu sudah sembuh sepenuhnya,” ujarnya.
Pada 8 Januari lalu, Zulhusni terpaksa dikejarkan ke Hospital Kuala Lumpur selepas mengadu sakit pinggang, kepala dan sukar bernafas selepas tergelincir sebelum jatuh terlentang di luar kotak gelanggang semasa aksi menentang Negeri Sembilan Antlers.

Bagaimanapun, dia dilaporkan tidak mengalami kecederaan serius dan telah direhatkan untuk dua perlawanan.
Semalam, Penang Black Panthers meraih kemenangan berterusan apabila berjaya membaham pasukan KL Thunder 22-20, 18-21 dan 21-16. – K! ONLINE


Beberapa laluan di George Town ditutup sempena Thaipusam
Oleh MOHD SYALMIZI HAMID

15 Januari 2022, 6:13 pm
GEORGE TOWN – Beberapa laluan utama di sekitar bandar raya ini akan ditutup secara berperingkat bermula Isnin hingga Rabu ini antara pukul 6 pagi hingga 7 malam sempena sambutan Thaipusam.
Antara jalan terlibat termasuk Jalan Gotlieb-Jalan Burma, Jalan Brown-Jalan Tunku Abdul Rahman, Lorong Air Terjun, Jalan D. S. Ramanathan-Jalan Gotlieb, Jalan D. S. Ramanathan-Jalan Brown, Jalan Utama-Jalan Brown, Lebuhraya Rose-Jalan Brown dan Jalan Wright-Jalan Burma.
Ketua Polis Daerah Timur Laut, Asisten Komisioner Soffian Santong berkata, perarakan pedati dijangka bermula pukul 6 pagi Isnin ini bagi Pedati Emas dan pukul 7 pagi bagi Pedati Perak.
Tambahnya, perarakan itu akan bermula dari Kuil Lebuh Queen ke Kuil Air Terjun sejauh 6.5 kilometer (km) melalui sekurang-kurangnya 12 laluan utama.
“Bagi perjalanan balik, Pedati Emas akan bergerak pukul 6 petang manakala pedati Perak pukul 7 malam pada Rabu melibatkan jarak perjalanan masing-masing 9.1 km dan 8.7 km.
“Hanya 100 penganut dibenarkan mengiringi perarakan pedati seperti mana ditetapkan dalam prosedur operasi standard (SOP) Majlis Keselamatan Negara dan kita harap mereka yang tidak berkenaan tidak melibatkan diri,” katanya pada sidang akhbar di Ibu Pejabat Polis Daerah Timur Laut di sini hari ini.

Menurutnya, seramai 70 anggota polis akan mengiringi perarakan pergi dan balik kedua-dua pedati itu iaitu sebahagian daripada 1,300 anggota dan pegawai yang ditugaskan sepanjang sambutan Thaipusam tahun ini. – K! ONLINE


BN tumpu PRU-15, bukan hanya PRN Johor
Oleh SHAMSUL KAMAL AMARUDIN

15 Januari 2022, 6:34 pm
LUMUT – Barisan Nasional (BN) kini sedang memperkemas jentera parti sebagai persediaan menghadapi Pilihan Raya Umum Ke-15 (PRU-15) yang boleh berlangsung bila-bila masa sahaja.
Setiausaha Agung BN, Datuk Seri Dr. Zambry Abd. Kadir berkata, persediaan umum tersebut adalah secara keseluruhan untuk PRU-15, bukan melibatkan Pilihan Raya Negeri (PRN) Johor semata-mata.
“Daripada segi prosedur parti, biasanya dalam tempoh 12 bulan hingga 15 bulan (sebelum penggal Parlimen sedia ada berakhir) adalah tempoh untuk kita memperkemas (jentera) dan membuat persiapan (menghadapi PRU).
“Jadi, bukan hanya tertakluk pada PRN sepertimana yang diuar-uarkan baru-baru ini di sebuah negeri (Johor), tetapi boleh saya maklumkan bahawa kami membuat persiapan secara keseluruhannya bagi menghadapi PRU-15 akan datang,” katanya ketika ditemui pada Program High Profile Policing (HPP) dan Kayuhan Komuniti Ketua Polis Perak di Pulau Pangkor, di sini hari ini.
Menurut Zambry, jika ada pengumuman rasmi PRN Johor atau mana-mana negeri, parti itu bersedia membuat persiapan khusus bagi menghadapinya.
Tegasnya, BN akan melakukan persiapan terbaik melibatkan koordinasi pada semua peringkat meliputi parti komponen teras BN, Friends of BN dan parti gabungan BN jika PRN Johor diadakan, sama seperti dilakukan dalam PRN Melaka sebelum ini.

“Kita tidak mahu terlalu angkuh dan sombong, tapi kita mengambil langkah yang penuh hikmah dan pendekatan baik supaya setiap pilihan raya akan dihadapi dengan baik,” ujarnya. -K! ONLINE


Tang Jie-Yen Wei hampiri kejuaraan Terbuka India
Oleh MOHD. FITRIE MUHAMAD

15 Januari 2022, 7:04 pm
PASANGAN beregu campuran negara, Chen Tang Jie-Peck Yen Wei mencipta kejutan apabila mara ke pentas final Terbuka India esok.
Kejayaan itu hadir selepas beregu No. 40 dunia itu menewasan rakan senegara yang juga pilihan utama, Tan Kian Meng-Lai Pei Jing 21-19, 21-23, 21-14 pada aksi separuh akhir hari ini.
Walaupun Kian Meng- Pei Jing cuba bangkit dengan memenangi set kedua, namun Tang Jie-Yen Wei ternyata berada pada prestasi terbaik apabila menamatkan aksi yang berlarutan selama satu jam 11 minit dengan kemenangan 21-14 di set penentuan.
“Sangat gembira dapat memenangi perlawanan dan ini adalah final pertama kami di pertandingan berkelas Super 500. Namun, kami masih ada banyak yang perlu dipelajari lagi.
“Kami akan berehat secukupnya dan pada masa sama berbincang dengan jurulatih serta pasangan untuk membantu menghadapi perlawanan final,” kata Tan Jie.
Untuk aksi penentuan juara esok, Tang Jie-Yen Wei akan bertemu wakil Singapura, Terry Hee Yong Kai-Jessica Tan Wei Han yang meraih kemenangan percuma selepas beregu Rusia, Rodion Alimov-Alina Davletova menarik diri dalam satu lagi perlawanan separuh akhir hari ini.

Jika melihat kepada kedudukan ranking dunia, Tang Jie-Yen Wei dijangka tidak berdepan masalah besar untuk memastikan kejuaraan pertama buat pasangan itu tahun ini. – K! ONLINE


Saifuddin masih kekal bersama Bersatu
15 Januari 2022, 7:03 pm
Oleh DIANA SURYA ABD WAHAB
KUANTAN – Ketua Badan Pimpinan Negeri Parti Pribumi Bersatu Malaysia (Bersatu), Datuk Saifuddin Abdullah kekal dengan pendiriannya untuk terus setia bersama dengan parti itu sekali gus tidak bercadang menyertai mana-mana parti lain termasuk terbaharu, Parti Bangsa Malaysia (PBM).
Sehubungan itu juga, Saifuddin menzahirkan rasa dukacita berikutan terdapat segelintir rakan dan kenalannya mula menyertai parti baharu itu.
“Saya kekal dengan Bersatu, Insha-Allah. Saya juga tidak pasti sama ada ramai atau tidak yang akan menyertai PBM, namun saya dukacita kerana mereka ini kawan-kawan saya juga.
“Sememangnya kita mengharapkan supaya semua menyertai Bersatu dan apa lagi apabila Presiden (Bersatu), Tan Sri Muhyiddin Yassin serta Majlis Pimpinan Tertinggi Bersatu sangat ‘accommodate’ terhadap teman-teman yang meninggalkan PKR.
“Pada saya, agak terkilan kerana sepatutnya kita membalas jasa Tan Sri Muhyiddin dengan memperkuatkan lagi parti Bersatu,” katanya dalam sidang akhbar selepas majlis perasmian Mesyuarat Agung Koperasi Reflisia Timur Berhad di dewan Kawasan Rukun Tetangga (KRT) Cenderawasih Timur, di sini hari ini.

Terdahulu, terdapat juga laporan media menyatakan dua ahli Majlis Pimpinan Tertinggi (MPT) Bersatu, Datuk Zuraida Kamaruddin bersama Datuk Seri Mohamed Azmin Ali antara pemimpin yang disebut-sebut bakal menyertai PBM.
Mengulas lanjut, Saifuddin yang juga Pengerusi Perikatan Nasional (PN) Pahang, menjelaskan ia adalah hak masing-masing sama ada untuk menyertai parti lain atau untuk menubuhkan parti lain.
“Kita tidak dapat menghalang niat dan hasrat mereka untuk menyertai atau menubuhkan parti baharu kerana mereka ada hak masing-masing. Sebahagian daripada mereka yang menubuhkan parti PBM itu pula, bukannya ahli Bersatu,” ujarnya. -K! ONLINE


Ibu keliru kanak-kanak perempuan teringin buat ‘ultrasound’ hamil
Oleh KOSMO!

15 Januari 2022, 7:30 pm
JAKARTA – Seorang kanak-kanak perempuan di Jakarta mengundang rasa lucu dalam kalangan netizen kerana teringin menjalani proses ultrasound seperti ibunya yang sedang hamil, lapor laman Suara.com, semalam.

Berdasarkan video yang dimuat naik di laman tiktok ibu kanak-kanak itu, dia menjelaskan bahawa anak itu mengikutinya ke janji temu bersama doktor pakar sakit puan.
Apabila melihat ibunya menjalani proses ultrasound untuk memeriksa keadaan kandungan, kanak-kanak itu turut meminta dilakukan perkara sama.
“Dia beritahu doktor dalam perutnya juga ada bayi jadi minta untuk dilakukan ultrasound seperti ibu.
“Saya tidak tahan ketawa melihat kesungguhan pada wajahnya apabila doktor memeriksa perutnya,” tulis keterangan video.
Kepolosan sikap kanak-kanak itu mengundang pelbagai reaksi netizen yang turut memuji kesabaran doktor melayan permintaan tersebut.

“Nasib baik doktor ada masa mahu melayan permintaan anak kecil ini,” komen seorang pengguna media sosial.
Setakat ini, video tersebut sudah diulang tonton hingga 4.2 juta kali dengan lebih 3,000 komen diberikan. – Agensi


Jangkitan baharu Covid-19 melebihi kes sembuh
Oleh SITI A'ISYAH SUKAIMI

15 Januari 2022, 7:40 pm
PUTRAJAYA – Sebanyak 2,828 kes sembuh dilaporkan hari ini, menjadikan jumlah kumulatif kes sembuh daripada Covid-19 sebanyak 2,732,771 kes.
Ketua Pengarah Kesihatan, Tan Sri Dr. Noor Hisham Abdullah berkata, jangkitan harian pula mencatatkan 3,074 kes termasuk 319 kes import, dengan jumlah keseluruhan kes positif Covid-19 sebanyak 2,805,337 kes.
“Daripada jumlah kes hari ini, 30 kes (1.0 peratus) adalah kategori tiga, empat dan lima serta 3,044 kes (99.0 peratus) kategori satu dan dua.
“Terdapat 10 kluster baharu dikenal pasti hari ini dengan jumlah kluster tamat sebanyak 6,029 serta 176 kluster aktif dilaporkan,” katanya dalam satu kenyataan di sini hari ini.
Ujar beliau, sebanyak 193 kes sedang dirawat di Unit Rawatan Rapi dan 90 kes memerlukan bantuan pernafasan. -K! ONLINE


PBT perlu beri ‘moratorium’ penguatkuasaan – Noh
Oleh ISKANDAR SHAH MOHAMED

15 Januari 2022, 7:30 pm
KUALA SELANGOR – Pihak berkuasa tempatan (PBT) diminta memberi ‘moratorium’ tindakan penguatkuasaan kepada usahawan yang terjejas banjir dan pandemik Covid-19 ketika ini.
Menteri Pembangunan Usahawan dan Koperasi, Tan Sri Noh Omar berkata, beliau menerima rungutan daripada golongan itu yang menghadapi masalah termasuk disaman sehingga 10 kali.
Katanya, semua PBT di seluruh negara perlu mempermudahkan urusan untuk mendapatkan lesen perniagaan kepada usahawan.
“Kerajaan sudah menyediakan pelbagai bantuan dan PBT juga boleh memberi ‘moratorium’ saman atau kompaun kepada usahawan yang baru mahu pulih.
“Saya berharap golongan terjejas itu hanya diberi amaran dan nasihat terlebih dulu tanpa sebarang tindakan tegas buat masa ini,” katanya selepas menyempurnakan program Latihan Asas Keusahawanan dan Sesi Dialog Bersama MEDAC di Pusat Latihan Kejuruteraan Pertanian di sini, petang tadi.
Jelas Noh, pihaknya turut mengarahkan Kementerian Pembangunan Usahawan dan Koperasi (MEDAC) tidak mengambil tindakan undang-undang kepada usahawan.

“Kita mahu semua tindakan tegas seumpama itu ditangguhkan dulu bagi memberi masa kepada mereka untuk ‘bernafas’.
“Selain itu, MEDAC menerusi TEKUN Nasional ada memberi skim pinjaman mikro kepada usahawan termasuk yang tidak berlesen bagi meringankan beban mereka,” ujarnya. -K!ONLINE


Wanita kongsi kesan gigitan kucing liar
Oleh KOSMO!

15 Januari 2022, 6:52 pm
PETALING JAYA – Seorang wanita berkongsi satu kisah di mana dia mendakwa telah digigit seekor kucing jalanan sehingga terpaksa melakukan pembedahan pada bahagian tangannya.
Wanita tersebut yang menggunakan akaun media sosial zawani.zakaria turut berkongsi beberapa gambar perjalanan keadaannya selepas digigit oleh kucing terbabit.
“Gara-gara selamatkan kucing liar di lebuh raya, sampai kena operate (bedah), beginilah saya mulakan tahun baru 2022,” jelasnya.
Perkongsian tersebut turut mendapat pelbagai reaksi daripada orang ramai dan ada juga dalam kalangan mereka turut menceritakan tentang pengalaman yang pernah dialami masing-masing.
“Adik saya pernah alami benda sama, tapi tak ada la kena buat pembedahan macam ni. Tapi betul memang kena jangkitan kuman.
“Adik saya kena cakar dengan kucing liar di kakinya, lama juga baru sembuh,” jelas Ika Farhana.

“Gigitan atau cakar kucing memang berbisa. Kalau boleh cepat-cepat basuh dengan air bersih, jangan biar lama-lama.
“Kalau melarat terus jumpa doktor. Risau kalau ada jangkitan yang lagi teruk. Orang diabetes paling kena berhati-hati,” jelas Issey Chiku pula. – K! ONLINE.


MrBeast pesohor YouTube berpendapatan tertinggi lebih RM225 juta
Oleh KOSMO!

15 Januari 2022, 5:00 pm
WASHINGTON – Seorang pesohor media sosial bernama Jimmy Donaldson atau lebih dikenali sebagai MrBeast, dinobatkan sebagai pencipta kandungan dengan pendapatan paling tinggi di YouTube pada 2021, lapor Badan Penyiaran Britain (BBC).
Perkara tersebut dimaklumkan berdasarkan senarai majalah Forbes.
Klip video yang dimuat naik oleh Donaldson telah mencatat lebih daripada 10 bilion tontonan di salurannya dengan dia memperoleh pendapatan sehingga AS$54 juta (RM225.64 juta).
Donaldson sekali gus mengatasi pencapaian seorang pengulas permainan berusia 10 tahun, Ryan Kaji yang mendahului senarai tahunan tersebut sejak dua tahun lalu.
Dalam pada itu, gabungan 10 pesohor YouTube yang mendapat gaji tertinggi menyaksikan pendapatan mereka berjumlah sekitar AS$300 juta (RM1.25 bilion) pada tahun 2021, demikian menurut senarai Forbes.
Peninju berprofil tinggi, Jake Paul menduduki tempat kedua setelah penampilan pertamanya dalam senarai berkenaan menyaksikan dia kekal dalam senarai 10 teratas sejak 2018.

Pemain permainan video Minecraft, Nathan Graham yang dikenali sebagai Unspeakable menduduki senarai itu buat kali pertama di tempat kelima pada tahun lalu.
“Senarai tahun lalu dilihat kurang menarik kerana rata-rata yang tersenarai adalah lelaki dan mereka berkulit putih,’’ jelas pakar aliran YouTube, Chris Stokel-Walker.
“Jika anda melihat senarai-senarai tahun sebelumnya, nama mereka juga ada di sana, mungkin hanya dalam susunan yang berbeza,’’ jelasnya.
Sementara itu, beberapa penyelidikan membayangkan bahawa platform perkongsian video itu mempunyai 2.3 bilion pengguna di seluruh dunia  pada tahun 2021.
Menurut YouTube pula, kandungan video yang keseluruhannya berjumlah satu bilion jam ditonton oleh penggunanya pada setiap hari. – Agensi


Mudah percaya, takut punca jadi mangsa ‘scammer’
Oleh SHAMSUL KAMAL AMARUDIN

15 Januari 2022, 4:59 pm
LUMUT – Mudah takut serta cepat percaya akibat kurang mendapat maklumat dan kesedaran menjadi punca masih ramai individu di Perak terpedaya dan menjadi mangsa penipuan dalam talian melibatkan wang ribuan ringgit.
Ketua Polis Perak, Datuk Mior Faridalathrash Wahid berkata, sepanjang tahun lalu sebanyak 2,021 kertas siasatan dibuka melibatkan kerugian hampir RM70 juta termasuk golongan profesional dan pesara.
Jelasnya, hampir semua mangsa terlibat tidak mempunyai maklumat atau mengetahui modus operandi yang dilakukan oleh ‘scammer’ bagi memperdaya mereka.
“Kejadian terbaharu ialah dua hari lalu apabila seorang mangsa kerugian RM174,000 selepas menerima panggilan kononnya daripada syarikat insurans yang mendakwa mangsa ada membuat tuntutan palsu.
“Jenayah dalam talian paling popular dan ramai tertipu, ada yang tertipu membeli barang dalam talian, terpedaya akibat takut dan macam-macam taktik lain,” katanya ketika ditemui pada Program High Profile Policing (HPP) dan kayuhan komuniti Ketua Polis Perak di Pulau Pangkor di sini hari ini.
Datuk Mior Faridalathrash Wahid (dua kiri) bersama Datuk Seri Dr. Zambry Abd. Kadir (dua kanan) pada program High Profile Policing (HPP) dan kayuhan komuniti Ketua Polis Perak di Pulau Pangkor.
Kayuhan santai sejauh 12 kilometer melibatkan lebih 100 peserta terdiri daripada warga polis Kementerian Belia dan Sukan (KBS) dan persatuan berbasikal sekitar Manjung.

Ujarnya, program HPP seperti itu akan dilakukan lebih kerap bagi mendekati orang ramai untuk memberi kesedaran dan maklumat mengenai kegiatan penipuan itu supaya penduduk negeri ini sentiasa berwaspada.
“Berapa pun jumlah kerugian, (mangsa mesti) datang ke balai untuk buat laporan supaya pihak polis dapat terus mengesan dan mengambil tindakan terhadap sindiket ini daripada terus memperdaya masyarakat.
“Saya juga menasihatkan orang awam supaya tidak mendedahkan maklumat perbankan kepada sesiapa,” jelasnya. – K! ONLINE


Amyra Rosli kena jangkitan kuman dalam darah
Oleh MOHAMMAD SHAHEMY AZMI

15 Januari 2022, 4:35 pm
PETALING JAYA – Pelakon Amyra Rosli terpaksa dimasukkan ke sebuah pusat perubatan di ibu negara sejak kelmarin selepas doktor mengesahkan pelakon itu dijangkiti kuman dalam darah.
Suami kepada Amyra yang juga pelakon, Amar Baharin ketika dihubungi Kosmo! Online berkata, doktor memberitahu masih terdapat kuman dalam darahnya dan memerlukan pemantauan di hospital.
“Pagi tadi doktor beritahu masih ada jangkitan dalam darahnya. Kata doktor punca kemungkinan daripada udara.
“Amyra mungkin terdedah dengan individu yang mengalami batuk-batuk dan merebak melalui udara,” katanya.
Sebelum dimasukkan ke hospital pada Rabu lalu, Amar berkata isterinya mengalami demam panas sehingga mencecah 40 darjah selsius.
“Selain demam panas, Amyra juga hilang selera makan dan terdapat kelenjar kecil pada bahagian lehernya,” jelas Amar.

Ujar pelakon berusia 37 tahun itu, isterinya baru sahaja mendapatkan suntikan dos penggalak (booster) pada 7 Januari lalu dan berada dalam keadaan baik. Bagaimanapun, tiga hari selepas itu, Amyra mula mengalami demam panas.
“Saya tidak mahu salahkan suntikan penggalak itu sebab kesannya pada badan seseorang adalah berbeza,” katanya.
Sementara itu, Amar memaklumkan bahawa Amyra seboleh-bolehnya hendak keluar cepat dari hospital kerana sedang menjalani penggambaran sebuah drama bersiri.
Amar berkata, Amyra menjadi serba salah dan tidak mahu menyusahkan orang lain selepas dia dimasukkan ke hospital.
“Namun doktor nasihatkan untuk berehat sekurang-kurangnya seminggu di hospital kerana keadaan kesihatannya perlu dipantau.
“Sebagai suami, saya mahu dia berehat dahulu sehingga betul-betul sembuh. Tapi kalau tuan punya badan (isteri) rasa dia boleh bekerja semula, saya tiada halangan,” katanya.
Buat masa ini, dua orang anak pasangan selebriti itu iaitu Aqeef Anaqi, 5,  dan Ayra Aryssa, 2, dijaga oleh nenek mereka sementara Amyra masih dirawat di hospital. – K! ONLINE


Enggan beli rokok punca janda diserang kekasih
Oleh ROHANA MOHD. NAWI

15 Januari 2022, 5:33 pm
TUMPAT – Seorang janda cedera dipukul teman lelakinya selepas dia dipercayai enggan membeli nasi dan rokok dalam kejadian hadapan sebuah rumah di Kampung Pengkalan Chelat, Tanjung Kuala di sini semalam.
Kejadian kira-kira pukul 2 petang itu menyebabkan lengan kiri, kedua belah paha mangsa yang berusia 38 tahun itu lebam termasuk terdapat kesan calar pada pergelangan tangan serta muka.
Ketua Polis Daerah Tumpat, Superintendan Mohd. Azmir Damiri berkata, siasatan awal mendapati, kejadian berlaku di luar pagar rumah suspek yang berusia 30 tahun.
Katanya, semasa kejadian, berlaku perselisihan faham antara mereka berdua apabila mangsa enggan membeli nasi dan rokok.
“Suspek kemudian bertindak menendang mangsa beberapa kali pada kedua-dua belah pahanya. Selain itu, teman lelakinya turut memukul lengan kiri mangsa dengan topi keledar.
“Suspek turut mengheret wanita itu agar masuk ke dalam pagar rumahnya sebelum bertindak mencakar muka dan pergelangan tangan mangsa,” katanya ketika ditemui pemberita selepas Majlis Perasmian Program Kayuhan Tahun 2022 di Balai Polis Wakaf Bharu di sini hari ini.

Menurut beliau, suspek yang dipercayai penagih dadah itu bercinta dengan mangsa sejak dua tahun lalu.
Ujarnya, polis sedang mengesan suspek yang dipercayai menghilangkan diri selepas kejadian itu dan kes disiasat mengikut Seksyen 324 Kanun Keseksaan. -K! ONLINE


Kegiatan pelacuran berselindung disebalik premis urut diserbu
Oleh KHAIRUL MOHD. ALI

15 Januari 2022, 5:48 pm
ISKANDAR PUTERI – Seramai 18 individu termasuk 12 wanita yang dipercayai terlibat dalam kegiatan pelacuran dan urut tanpa lesen diberkas di sebuah pusat beli-belah di Taman Pulai Utama, dekat sini semalam.
Kesemua individu yang berusia lingkungan 30 hingga 60 tahun itu ditahan sepasukan polis daripada Bahagian Siasatan Jenayah daerah dalam operasi bermula pukul 5 petang.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, 12 wanita dan enam lelaki itu merupakan warga asing dari Thailand, Indonesia dan Filipina.
“Siasatan awal mendapati mereka merupakan penjaga dan pekerja di pusat urut berkenaan.
“Kita turut merampas pelbagai barangan antaranya 18 keping kondom, sembilan helai tuala, dua paket tisu basah, lima botol minyak urut dan wang tunai RM920,” ujarnya dalam kenyataan hari ini.
Katanya, semua yang ditahan itu direman selama 14 hari dan kes disiasat mengikut Seksyen 372B Kanun Keseksaan, Seksyen 65B, Seksyen 39B dan Seksyen 6(1)(c) Akta Imigresen 1959/63. -K! ONLINE


Remaja dirogol kenalan Instagram
Oleh SHAMSUL KAMAL AMARUDIN

15 Januari 2022, 5:57 pm
LUMUT – Seorang remaja perempuan berusia 13 tahun mendakwa dirogol selepas berkenalan dengan seorang lelaki menerusi laman sosial Instagram dalam kejadian setahun yang lalu.
Kejadian itu terbongkar selepas ibu mangsa terbaca mesej yang mencurigakan dalam telefon bimbit anaknya itu sebelum membuat laporan polis.
Susulan itu, polis telah menahan seorang penganggur berusia 30 an dan merampas sebuah kereta yang dipercayai menjadi tempat kejadian itu berlaku Selasa lalu.
Ketua Polis Perak, Datuk Mior Faridalathrash Wahid mengesahkan menerima laporan berhubung kejadian tersebut.
“Suspek direman selama tujuh hari bermula Rabu lalu hingga Isnin ini bagi membantu siasatan dan kes disiasat mengikut Seksyen 376 Kanun Keseksaan,” katanya ketika ditemui pada Program High Profile Policing (HPP) dan Kayuhan Komuniti Ketua Polis Perak di Pulau Pangkor, di sini hari ini.
Menurut beliau, siasatan kes itu sudah lengkap dan kertas siasatan akan diserahkan kepada Timbalan Pendakwa Raya untuk tindakan lanjut. -K! ONLINE


Muka surat komik Spiderman dilelong lebih RM14 juta
Oleh KOSMO!

15 Januari 2022, 6:00 pm
DALLAS, TEXAS – Ilustrasi satu muka surat komik Spiderman keluaran 1984 dijual pada harga AS$3.36 juta (RM14.04 juta) dalam satu lelongan di Amerika Syarikat (AS), dengan ramai orang menggelar Spiderman sebagai ‘wira lelongan terhebat di dunia’, lapor laman berita Wion News semalam.
Bidaan tersebut melibatkan muka surat 25 komik Marvel  Secret Wars No.8 dengan pelukis komik, Mike Zeck pertama kali memperkenalkan Spiderman dalam sut hitam yang membawa kepada kemuculan Venom.
Bidaan memecahkan rekod itu yang bermula pada harga AS$330,000 (RM1.38 juta) sebelum melonjak kepada lebih AS$3 juta (RM12.54 juta), berlaku pada hari pertama acara lelongan komik oleh firma Heritage Auctions di Dallas, Texas.
“Halaman ini adalah pendedahan terbesar untuk muka depan. Di sinilah Peter Parker mendapat kostum hitam baharunya yang menarik,’’ kata firma lelongan tersebut mengenai muka surat 25 itu.
“Namun, kostum ini mempunyai penuh rahsia kerana tidak lama selepas itu, ia hidup dan mempunyai agenda tersendiri. Inilah asal usul watak Venom,’’ jelasnya.
Rekod lelongan halaman buku komik AS sebelum ini adalah milik The Incredible Hulk keluaran tahun 1974.

Muka surat itu mencatat harga lelongan AS$657,250 (RM2.75 juta) dan memaparkan iklan acah kemunculan pertama watak adiwira Wolverine. – Agensi


Banjir: Hanya tinggal 77 mangsa di Johor
Oleh MOHAMAD FAIZAL HASHIM

15 Januari 2022, 5:18 pm
JOHOR BAHRU – Selepas lebih dua minggu Johor dilanda banjir, kini hanya tinggal daerah Segamat yang belum pulih sepenuhnya apabila seramai 77 mangsa direkodkan setakat pukul 4 petang ini.
Pengerusi Jawatankuasa Kesihatan dan Alam Sekitar negeri, R. Vidyananthan berkata, ia melibatkan 24 buah keluarga yang ditempatkan di tiga pusat pemindahan sementara (PPS).
Beliau berkata, jumlah itu mencatatkan penurunan berbanding 102 mangsa daripada 30 keluarga yang ditempatkan di lima PPS pada tengah malam tadi.
“Jumlah mangsa banjir di Segamat menurun kepada 77 mangsa daripada 24 keluarga di tiga PPS berbanding 90 mangsa daripada 27 keluarga di empat PPS.
“Tiga PPS yang masih dibuka ialah PPS di Balai Raya Gemereh 4, Sekolah Agama Gemereh dan Dewan Serbaguna Jalan Genuang,” ujarnya dalam kenyataan hari ini.
Menurutnya, situasi banjir di Tangkak pula pulih sepenuhnya apabila PPS di Sekolah Kebangsaan Durian Chondong yang menempatkan 12 mangsa daripada tiga keluarga ditutup operasinya pada pukul 12 tengah hari tadi.

Jelas beliau, mangsa banjir yang masih berada di PPS di Segamat melibatkan penduduk di Kampung Batu Badak dan Kampung Kebangsaan Gemereh. -K! ONLINE


Amaran ribut petir di Sarawak, Sabah sehingga 6 petang ini
Oleh MOHD RASDAN AHMAD

15 Januari 2022, 4:51 pm
PETALING JAYA – Kejadian ribut petir, hujan lebat dan angin kencang dijangka berlaku di beberapa kawasan di negeri Sarawak dan Sabah petang ini.
Jabatan Meteorologi Malaysia (MetMalaysia) memaklumkan antara bahagian terbabit adalah, Sarikei (Meradong), Sibu (Sibu) dan Mukah (Tanjung Manis, Daro, Matu dan Dalat).
“Sementara di Sabah bahgian terlibat adalah Tawau (Kunak dan Lahad Datu) dan Sandakan (Kinabatangan serta Sandakan) sehingga pukul 6 petang nanti.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam,” jelasnya.
Tambah MetMalaysia, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – K! ONLINE


MOSTI tekad perkasakan penggunaan EV tempatan menerusi Emerge
Oleh MOHD. HUSNI MOHD. NOOR

15 Januari 2022, 4:46 pm
PUTRAJAYA – Kementerian Sains, Teknologi dan Inovasi (MOSTI) akan memberi tumpuan kepada pembangunan serta pengkomersialan ekosistem teknologi kenderaan elektrik (EV) tempatan bermula tahun ini.
Menterinya, Datuk Seri Dr. Adham Baba berkata, beliau menyeru syarikat pemula serta industri kecil dan sederhana yang berminat untuk membantu mengembangkan industri berkenaan.
Beliau berkata, pengkomersialan itu akan digerakkan menerusi program Enabling Mobility Electrification for Green Technology (Emerge) yang diterajui NanoMalaysia Bhd. (NanoMalaysia).
“MOSTI telah mengenalpasti sistem penyimpanan tenaga boleh diperbaharui yang mesra alam sekitar serta mampu mengurangkan penggunaan bahan api.
“Kami akan terus komited menjalin kerjasama rentas kementerian menerusi perkongsian kepakaran agensi di bawah MOSTI iaitu NanoMalaysia,” katanya menerusi satu kenyataan hari ini.
Katanya, MOSTI sentiasa mencari penyelesaian berasaskan sains, teknologi dan inovasi dalam usaha mencapai sasaran negara neutral karbon menjelang tahun 2050.

Adham berkata, Emerge bakal memposisikan Malaysia sebagai pengeluar teknologi EV dan fokus MOSTI diberikan kepada kenderaan elektrik dua roda yang dibangunkan pengusaha EV tempatan.
Menurutnya, MOSTI bersama NanoMalaysia juga telah mengadakan beberapa sesi libat urus bersama pemain industri EV bagi berkongsi pengetahuan dan kepakaran dalam usaha memperkasakan sektor teknologi tenaga lestari itu.
Terdahulu, Adham hari ini hadir pada Majlis Penyerahan Skuter Elektrik Eclimo ES-11 yang dibangunkan bersama MOSTI, NanoMalaysia dan Eclimo Sdn. Bhd. di Putrajaya.
Skuter elektrik itu dikuasakan bateri berstruktur nano dan menggunakan sistem pemantauan bateri berstruktur nano iaitu sel bateri lithium-ion yang memberi manfaat kepada alam sekitar. – K! ONLINE


Rakyat tidak mahu PRN Johor diadakan
Oleh KOSMO!

15 Januari 2022, 4:11 pm
PETALING JAYA – Desas-desus berkenaan kemungkinan Pilihan Raya Negeri (PRN) Johor dalam masa terdekat semakin bertiup kencang ketika ini.
Ada sahaja berita dan laporan berkenaan parti-parti politik besar negara sudah bersedia dalam pertempuran merebut kerajaan negeri tersebut.
Selepas PRN di Melaka serta Sarawak tahun lalu, kini Johor pula bakal menentukan parti mana yang bakal menerajui kerajaan negeri.
Rata-rata orang ramai tidak bersetuju jika proses pengundian tersebut dijalankan ketika ini.
Ramai yang berpendapat PRN hanya akan merugikan dan tidak mahu perkara itu berlaku kerana masalah pendemik Covid-19 yang masih tiada kesudahan.
“Kenapa tak boleh sabar sangat, kata PRU (Pilihan Raya Umum) dah dekat. Kenapa PRN nak diadakan lagi, tak rasa rugi ke kalau memerintah sekejap.

“Jangan fikir nak memerintah sahaja, fikir juga Covid-19 ini yang tak sudah-sudah, lagi nak buat PRN,” jelas Benua Selatan.
“Memang tidak sesuai lagi masa ini, tak payah kalut nak mengundi. Orang pun baru lepas hadap banjir, kesempitan duit lagi.
“Letih dengan politik macam ini, selagi bergabung ada sahaja yang tidak puas hati mana-mana, cukup dahulu tunggu sahaja PRU,” kata Roda Harapan. – K! ONLINE


‘Malu cikgu perempuan pakai baju ketat ke sekolah’
Oleh KOSMO!

15 Januari 2022, 3:39 pm
PETALING JAYA – Selepas ibu bapa, guru merupakan insan yang paling penting dalam membentuk sahsiah diri seorang pelajar.
Bukan itu sahaja, profesion perguruan juga merupakan tugas yang amat mulia bahkan dijadikan contoh kepada generasi yang bakal membina negara pada masa hadapan.
Setiap gerak geri, pertuturan dan juga penampilan guru sudah pasti ‘dinilai’ di mata anak-anak murid.
Namun ketika ini penampilan guru-guru terutamanya guru perempuan di sekolah amat mengejutkam sehingga boleh melihat bentuk badan mereka.
Penceramah bebas, ustazah Asma’ Harun dalam satu kuliahnya di Facebook baru-baru ini menegur dan menasihati para guru supaya berpakaian sopan dan menutup aurat.
Melalui kuliah yang disampaikannya itu, dia menyatakan berasa malu dengan segelintir guru yang seolah-olah menjatuhkan maruah guru itu sendiri.

“Para guru sekalian, saya minta, bukan saya minta tetapi agama kita minta. Nabi Muhammad kita minta buat. Buat apa? Guru jadi contoh terbaik buat anak murid.
“Minta maaf kalau saya sebutkan, saya malu sangat bila pergi ceramah ke sekolah-sekolah, pakaian guru perempuan yang sebenarnya menjatuhkan maruah guru itu sendiri.
“Pakaian guru perempuan kita hari ini macam model, dengan pakai ketat, sendat. Tudung pun singkat, nampak jelas bahagian dadanya. Kalau berjalan, nampak pula bentuk pinggul punggungnya dengan bersolek sakannya,” jelasnya. – K! ONLINE


Pesara miskin jika pengeluaran KWSP diteruskan
Oleh YATIMIN ABDULLAH

15 Januari 2022, 4:03 pm
KOTA BHARU – Pertambahan pengeluaran Kumpulan Wang Simpanan Pekerja (KWSP) dikhuatiri akan mengakibatkan lebih ramai rakyat di negara bersara di bawah paras Pendapatan Garis Kemiskinan (PGK).
Menteri Kewangan, Datuk Seri Tengku Zafrul Tengku Abdul Aziz berkata, setakat ini, separuh ahli KWSP mempunyai simpanan di bawah RM10,000 dan daripada jumlah itu, 55 peratus adalah golongan bumiputera.
Katanya, selain itu, sebanyak 79 peratus ahli KWSP didapati mempunyai simpanan kurang RM1,000 dengan majoriti mereka juga merupakan golongan bumiputera.
“Jika kita membenarkan pengeluaran tambahan, ia akan menyebabkan kemerosotan simpanan persaraan sekali gus menjadi beban besar kepada seluruh Keluarga Malaysia pada masa depan.
“Kerajaan peka terhadap masalah rakyat dan pelbagai pendekatan diusahakan bagi memelihara kebajikan golongan B40 dan M40,” katanya pada sidang akhbar selepas melawat Pusat Transformasi Bandar (UTC), Tunjong di sini hari ini.
Terdahulu, bancian awam berkaitan pengeluaran KWSP i-Citra yang dijalankan Pemuda UMNO baru-baru ini mendapati 97.1 peratus atau 21,524 individu memerlukan pengeluaran RM10,000 secara one-off bagi meringankan beban ketika ini.

Mengulas lanjut mengenai hasil bancian oleh Pemuda UMNO itu, Tengku Zafrul berkata, pihaknya tidak mengetahui kaedah cara bancian berkenaan dilakukan.
Dalam perkembangan berkaitan, Tengku Zafrul berkata, lebih RM31 bilion diperuntukkan dalam belanjawan 2022 untuk subsidi bantuan dan insentif bagi mengurangkan kesan peningkatan kos sara hidup rakyat.
Katanya, ini termasuk Bantuan Keluarga Malaysia yang melibatkan peruntukkan RM8.2 bilion kepada 9.6 juta penerima. – K! ONLINE


Penjelasan hukum sokong kelab bola sepak iktiraf LGBT
Oleh FITRI HAZIM

15 Januari 2022, 4:30 pm
PETALING JAYA – Umat Islam boleh menyokong pasukan bola sepak kegemaran masing-masing tetapi sokongan hanya atas dasar minat terhadap seni bola sepak yang dipamerkan.
Namun, bukan turut serta menyokong kempen dan polisi yang dipegang oleh sesebuah kelab seperti kempen lesbian, gay, biseksual dan transgender (LGBT).
Itu tegas Pejabat Mufti Wilayah Persekutuan (PMWP) bagi mengulas persoalan membabitkan hukum menyokong kelab bola sepak yang mengiktiraf LGBT.
PMWP berkata, tidak menjadi satu kesalahan untuk meminati mana-mana kelab bola sepak menyatakan solidariti, atau kelab yang berkempen ke arah normalisasi LGBT atas dasar mereka sebagai pasukan bola sepak.
Jelasnya, sokongan perlu tanpa rasa reda dengan kempen promosi yang dijalankan.
“Tidak menjadi satu kesalahan kalau sekadar menyokong mana-mana kelab bola sepak yang menyatakan solidariti, atau kelab yang berkempen ke arah normalisasi LGBT atas dasar mereka sebagai pasukan bola sepak.

“Dalam kita menyokong kelab bola sepak yang diminati, hati kita mestilah disertai dengan rasa tidak reda dengan kempen mempromosi LGBT yang dijalankan itu,” katanya.
Tambahnya lagi, umat Islam dilarang untuk memakai jersi yang mempunyai simbol sokongan pasukan kelab masing-masing terhadap gerakan LGBT kerana termasuk dalam kategori berkempen ke arah kemaksiatan.
“Kita juga dilarang untuk memakai jersi yang mempunyai simbol sokongan terhadap gerakan LGBT seperti simbol pelangi pada lengan jersi.
“Dilarang juga untuk mengongsikan hantaran-hantaran di media sosial yang mempromosi amalan LGBT, kerana ia juga termasuk dalam kategori berkempen ke arah kemaksiatan,” ujarnya. -K! ONLINE